Espainiako Itzulia Euskal Herrian – Tropela.eus bloga\nBidaltzailea:Piban\t 2011-02-02 2011-02-09 3 iruzkin Espainiako Itzulia Euskal Herrian sarreran\nAskok jada jakingo duzuenez 2011ko Vuelta-ko nobedade bat Euskal Herrian etapa batzuk jokatuko direla izango da. Orain dela 33 urte ez zela Euskal Autonomia Erkidegotik pasatzen Espainiako itzulia. Azken aldiz igaro zenean etapa bertan behera geratu behar izan zen jende talde batek ez ziolako tropelari aurrera egiten utzi Durango ingurutik. Amaiera eman goizeko sektore horri eta autobusetan hoteletara itzuli behar izan ziren txirrindulariak. Arratsaldeko erlojuz kontrako saioari hasiera eman zitzaion baina arazoak egon zirelako jendearekin baita ere bigarren sektorea bertan behera gelditu zen.\nEuri asko egin du harrezkero. Testuinguru politikoa erabat aldatu da. Kirolari dagokionez ere Euskal Herritarrak inoiz baino aurreiritzi gutxiago dute Espainiako koloreak defendatzeko orduan: Eneko Llanos gasteiztarrak eta Virginia Berasategi bilbotarrak Espainiako selekzioarekin Europako triatloi luzeko txapeldunak izan ziren Gasteizen (azken honek berriki adierazi du Deia egunkarian gustura asko parte hartuko zuela Euskadiko selekzioa egongo balitz), milaka Bilbotar edo Athletic zale bere taldea animatzera joateko prest daude Espainiako Errege kopako finalera, Leire Olaberria gipuzkoarrak brontzezko domina bat lortu zuen Beijingo joko olinpikoetan Espainiako koloreak defendatuz, Xabi Alonso futbolaria munduko eta Europako futbol txapelketako Espainiako selekzioko partaidea izan zen… Adibideak jarraituko banitu jartzen orri ugari beharko nituzke.\nEuri asko egin du azken aldiz Espainiako itzulia Euskal Herritik igaro zenetik. Zorionez edo zoritxarrez. Argi dago erabaki politiko bat izan zela Vuelta berriro ez itzultzea gure lurretara beti egon delako lasterketan arrisku bat zoritxarrezko zerbait gertatzeko (Espainiako beste lurralde batzuetan bezala baina gune geografiko honetan arrisku maila altuagoa arrazoi bereziengatik).\nOraindik giroa ez dago bero, lasterketa irailean igaroko da hemendik. Espainiako itzulia gure lurretatik igarotzeak ez dio askori sorpresaz harrapatu jakina den zerbait zelako. Orain askoren galdera edo apustua da ea munduko txirrindularirik onenetakoak normaltasunez igaroko diren edo zerbait gertatuko den gure errepidetara iristen direnean. Zoritxarrez ez daukagu kristalezko bola bat etorkizuna iragartzen laguntzen diguna (horrek ere bizitzari puntu berezi bat ematen dio non adierazten digun momentu oro disfrutatzen saiatu behar dugula). Baina pentsa dezakegu zer gertatu daitekeen.\nProbokazioak alde guztietatik egongo dira. Bai lasterketa boikoteatzeko baita hiriburuko edo agintarien propaganda gure buruan sartzeko. Gustatuko litzaidake normaltasun osoz doan lasterketa bat ikustea behingoan Espainiako gizartea jabetzeko Euskal Herriko jendea heldutasun bat daukala eta Madriletik inposatzen diren gauzak onartzen dituztela puntu jasangaitz bateraino. Gustatuko litzaidake ikustea baita ere adierazpen askatasuna errespetatu egiten dela eta edozein iritzik lekua duela bai lasterketa barruan baita honetatik kanpo ere.\nKirola beti nahastu da politikarekin, zoritxarrez. Nork ez du gogoratzen Esperanza Agirre Espainiako ereserkia kantatzen Alberto Contadorrek talde kazakhstandar batekin Tourra irabazi ostean? Edo zelan erabili zen Espainiako munduko futbol txapelketako garaipena aipatzeko ekonomiak hobera egingo zuela??? (hiruko erregela erabiliz Brasil munduko superpotentzia ekonomikoa izan beharko litzateke). Horregatik esperantza txiki bat daukat guztia normaltasunez joango dela. Gainera kontutan izanda euskal zalegoa munduko onenetakoa dela merezi du Vuelta bezalako lasterketa batek Euskal Herriko errepideak zeharkatzea.\nBidaltzailea:Piban 2011-02-02 2011-02-09 Hemen argitaratua:Espainiako Vuelta, Euskal selekzioa, Txirrindularitza, Zaleak


EUSKAL HERRIKO LABORANTZA HERRIKOIA ZUEN ESKU\n4 asteren buruan, Euskal Herriko Laborantza Ganbararen sos biltze kanpainak fruituak ekartzen ditu. Kanpaina hasieran finkatu helburuaren erdia pasatua dugu gaur. Atsegin handia emaiten dauku. Sos emaitza bat eginez beren konfiantxa erakutsi daukuten emaileak eskertu nahi ditugu bihotz bihotzetik.\n15 000 € bildu ditugu jada ! Hurbileko beharreri erantzuten segitzeko eta guregana jiten diren laborariak ongi jarraikitzeko diru ekarpen garrantzitsua da. Gure lanean sostengatua izaiteak atsegin handia eta kuraia emaiten dauku.\nKanpaina ongi dabil. 1000 emaileen zenbakia lortzeko guti aski da !\nSos biltze kanpainak segituko du beraz, LURRAMA arte. Laborantza herrikoiaren saloina Irati gelan iraganen da 2018ko azaroaren 16,17 eta 18an.\nBadakizue, laborariak eta hiriko jendea hain ederki elkartzen dituen ekitaldi honen sortzaile eta egile nagusia da Euskal Herriko Laborantza Ganbara. Saloinera etorriko diren sos-emaile eta bisitariak gure mahaitik pasatzera gomitatzen ditugu, bi elen trukatzeko. 2. gela handian atxemanen gaituzte.\nSEGI EZAZUE GURE LAGUNTZEN ! Egizue emaitza bat orain !\nEuskal Herri Laborantza Ganbara-ren izenean, Kolehendakariak :\nBeñat Molimos eta Francis Poineau\n64220 Ainiza Monjolose\nTel/ 0033 5 59 37 18 82


Brasil - hiru Presentacion - Urrutiko Lanbide Heziketako Institutua\nBrasilgo herri indigenak\nBrasil da gaur egun Latinoamerikako erraldoi handia. Independentzia ostean hainbat naziotan banatu zen aitzinako espainiar inperioa ez bezala, portugaldar posesioak batera geratu ziren, eta honek portugesez hitz egiten den Estatu handi honen sorrera ekarri du.\nBere azalera, populazio eta baliabideengatik, Brasil da, dudarik gabe Hego Amerikako eskualdeko potentzia handia, eta mundu mailako herrialde garrantzitsuenetarikoa.\nBrasil gaur egun errepublika federal bat da, sufragio unibertsalez hautatutako lehendakari eta Gobernu batekin. Brasilen demokraziaren ezarrera laurogeigarren hamarkadan eman zen, herrialdea txirotu eta kanpo zerga handitu zuten ezegonkortasun politiko eta Gobernu militarren garai baten ostean.\nArazoak izan arren Brasilek berreskurapen ekonomikorako bidea hartu du demokraziaren ezarreratik eta 1994n herrialdekako BPGren zerrendan bederatzigarren postua betetzera pasa zen.\nBrasilgo apustu handia berreskurapen ekonomikoa da, politika liberal baten ezarreraren bidetik, ondoko aspektuetan oinarritua:\nBaliabide naturalen ustiapena (mineralak, energetikoak, e.a.).\nIa hutsik dauden barrualdeko lurraldeen okupazioa.\nDena dela, Brasilen guztiko garapen prozesua oztopatu dezaketen arazo batzuk daude:\nKapital ekonomiko falta.\nKanpoko merkatuetan sartzeko zailtasunak.\nPopulazioaren banaketa irregularra.\nMercosur-aren eraketa, Brasilen aldetik, bere produktuentzat merkatu bat sortzeko esfortzu garrantzitsu bat da.\nIkusi dugun bezala, Brasilek duen arazo garrantzitsu bat bere populazio handiaren pilatzea da kostaldeko hirietan, herrialdearen barrualde zabala ia hutsik dirauen bitartean.\nItsasotik urrundutako lurraldeen kolonizazioa XX. mendean zehar egondako brasildar Gobernu guztientzat obsesio bat da eta espiritu honi dagokio izaera berriko hiri bat, Brasilia nazioko hiriburu federal izatea.\nArrazaren ikuspegitik, gutxiengo kreol bat dago, arraza zurikoa, mulato eta beltz gehiengo baten aurrean. Indigenak nahiko ugariak dira barrualdean. Jatorrizko amerikar hauen asko oraindik beraien ohitura tradizionalen arabera bizi dira baina beste batzuk gaur egungo bizimodura ohitu dira neurri handiago edo txikiagoan.\nHirietako masifikazioa Brasileko fenomeno bat da. Irudian, São Pauloko aireko irudia.\nLatinoamerikako beste herrialde batzuetan bezala, Brasilen dualtasun sozial bat dago, zeina gatazken iturri den. Gutxiengo zuria, jatorri portugaldarrekoa, boterea du eta aberastasunaren parte handienaren jabe da. Aldi berean gehiengo beltz eta mulato handiak ez du ia ezer eta Brasileko hiri guztiak inguratzen dituzten favela auzoetan pilatzen da.\nGatazka sozialak, hala nola txirotasunetik eratorritako arazoak ohikoak dira, horien artean kale delinkuentzia, haurren prostituzioa eta droga-kontsumoa.\nFavela edo txabola herrixkak ohikoak dira Brasileko hiri handietan.


Deustuko emakumeek urteroko aurreskua berretsi dute - Uriola.eus\nDeustuko emakumeek urteroko aurreskua berretsi dute\nuriola.info 2014-03-16 15:50 Jaiak Deustualdea\nSan Jose jaietako lehenengo asteburua ederra izan da Deustuan. Bariku arratsaldean festak hasi zirenetik, giroa bikaina izan da, aroa zoragarria eta ekitaldi gehienak oso arrakastatsuak. Gaur goizean Deustuko emakumeek ohiko aurreskua dantzatu dute, herritarren txalo artean, eta ohitura zaharra beste behin ere berritu.\nDeustuko emakumeen aurreskuaren irudi bat. | Ikusi handiago | Argazki originala\nDeustuko emakumeen aurreskua XIX. mendearen erdialdean dokumentatutako ohitura da. 1846an argitaratutako artikulu baten arabera, herriko andreek aurreskua dantzatzen zuten Ofrenda domekan, alegia San Pedro egunaren osteko domekan. Herriko patroiaren egunean ez dantzatzeko arrazoia zen egun hartan Bilboko alkatea agintari agertzen zela Deustuan. Eta hura ez zen deustuarren gogokoa, jakina.\nDantza horren berria Iñaki Irigoienek zabaldu zuen. Bere eta beste batzuen ekimenez, 1999an Deustuko dantza taldeek bat egin zuten aurresku hura atzera martxan ipintzeko. Orain San Pedro jaiak ez dira ospatzen eta haien lekua San Jose jaiek bete dute. Horregatik, jaietako lehenengo domekan egiten da Deustuko emakumeen dantzaldia.\nGaur eguerdian hemeretzi izan dira dantzariak, horietatik lau berriak. Badago dantzaria izan barik ere entseguetara joan eta egun horretan bakarrik dantzatzen duenik. Urteen poderioz, hitzordu garrantzitsua izatera iritsi da Deustuko andreen aurreskua. Lehenengo aurreskua, gero dantzaldia gizonekin batera eta, ondoren, hamaiketakoa dantzari eta ikusleentzat.\n2 Ainhoa Resano: "Urte askotan zehar anonimoak izan diren emakumeen bizitzak erakusten ditu Ellas proiektuak"\n3 Ertzaintzaren jarrera salatzeko mobilizazioa deitu du gaur ere Ernai Gazte Antolakundeak Bilbon\n4 Asier Gonzalezen aurkako "epaiketa politikoa" salatuko dute arratsaldean\n5 Ainhoa Resano: "Urte askotan zehar anonimoak izan diren emakumeen bizitzak erakusten ditu Ellas proiektuak"\n6 Pack pasa\nAurrera doaz Deustuko Jaiak


Abadiñoko Elizateko Udala - Abadiñoko udala abuztuan hasiko da kanposantuko lanak egiten\nAbadiñoko udala abuztuan hasiko da kanposantuko lanak egiten\nAbadiñoko Udalak 227.935 euroan adjudikatu ditu kanposantuko obrak. Egingo diren lanak dira, besteak beste, nitxoen aldea itxuraberritu eta fatxadako zikinkeria eta hezetasun arazoak konpondu. Seguru asko, hileon hasi eta bost hilabete luzatuko dira obrok.\nMikel Garaizabal alkateak esan du proiektu honekin Udalak hilerri "atseginagoa" egin nahi duela, eta, aldi berean, "Abadiñoko ondasun historiko eta artistikoa babestu eta gorde. Estilo neoklasikoko kanposantu hau Bizkaiko berezienetakoa da, eta agintari moduan ondo zaindu beharra daukagu herriarentzako hain garrantzitsua den eraikina".\nJavier Crespo Hirigintzako zinegotziak azpimarratu duenez, bestalde, nitxoak dauden inguruan konponketa batzuk egin behar dira egiturako hormigoi-losa hondatuta dagoelako puntu batzuetan. Horretarako, corten altzairuzko aurrealde berria egingo da, hormigoizko habeak berrituko dira eta egituraren inpermeabilizazioa hobetuko da.\nGainera, errrausketa-labearen eta kolunbarioen aldean teilapea inpermebilizatu eta itoginak konponduko dira. Bestalde, hilerriaren fatxadaren obrak egingo dira zikinkeria eta hezetasun arazoak konpontzeko.\nJavier Crespok gaineratu du, azkenik, herritarrek behin eta berriro "eskatutako lanak" direla horiek, eta nitxoen eta kolunbarioen partean hasiko direla, "Domu Santuetan bertara hurreratzen diren milaka abadiñarrek hobekuntza igarri dezaten".


Ulma Packaging, nazioarteko garapen eleanitz bat — CodeSyntax - Interneten adituak\nJoan den astean Donostian izandako Indusmedia marketin industrialeko jardunaldian, Mondragon Unibertsitateko Eli Garcia irakasleak Ulma Packaging aipatu zuen adibide eredugarri gisa. Une honetan, webgune sare honek osatzen du enpresa honentzat egin dugu despliegea:\nUlmapackaging.com webgune korporatiboa, bi hizkuntzatan\nUlmapackaging.co.uk Erresuma Baturako.\nUlmapackaging Errusia (errusieraz, jakina).\nUlmapackaging Ukraina (hau ere errusieraz)\nHarpak-Ulma.com, Estatu Batuetarako webgunea, non Ulma Packaging bertako enpresa batekin atu zen.\nLaster garatuko diren webguneak izango dira Espainia, Holanda, eta Belgikakoak, eta azken hau elebiduna izango da gainera.\nWebgune hauek guztiak txantiloi bera daukate, albisteak eta katalogoa eskaintzen dute, eta azal dinamiko bat daukate. Baina edukia desberdina da herrialde bakoitzean. Katalogoa desberdina da merkatu bakoitzean, eta edozein unetan berrizten ahal da gainera. Horiek Ulmak dituen datubaseetatik kargatzen dira webgunera, tarteko XML formatu bat erabiliz.\nEdukien kudeaketa eta interfazeen itzulpena Oñatitik koordinatu izan da, baina ordezkaritzen artean banatu dute lana. Errusian edo Errumanian idazten dituzte bertako oharrak.\nCodeSyntax-ek ez du edukia kudeatzea, eta formakuntza Oñatin eman genuen: guk ez dugu Brasil edo Italiara bidaiatu. Plataformaren mantentze lanak egiten ditugu, eta bertsio bakoitzaren irekiera koordinatzen. Ulmak nazioarteko kudeaketan lortu dituen sinergiak eta aurrezpenak handiak dira, beraz.\nSoftware librearekin egina dago Ulma Packaging. Plone izeneko CMS edo edukia kudeatzeko sistemarekin. Azpiegitura honek duen abantailetako bat da internazionalizaziorako oso prestatua dagoela. Garatzaile komunitate zabal bat dauka, mundu guztiko jendea, eta haiekin kontaktuan gaude gu aspalditik. Datorren astean, adibidez, egongo gara PloneConf biltzarrean San Franciscon (bi lankide joango dira, Lur Ibargutxi eta Mikel Larreategi).\nPlonerekin ez bakarrik edukia eta erabiltzailearen interfazea erakuts daiteke hizkuntza desberdunetan (ikusi ze ondo zirilikoz), kudeaketa interfazea ere horrela agertzen zaie, errusieraz, frantsesez edo errumanieraz, Ulmako kudeatzaileei. Aukeran, euskara ere badago hizkuntza horien artean, CodeSyntax-ek euskaratu baitu Plone. Gainera, internazionalizazioa webgune bakoitzean ere aplika daiteke, eta eleanitzak izan daitezke, CodeSyntax.com gure webgunea bera, adibidez.\nArgazkiak.org | Albiste edizioa errusieraz © cc-by-sa: codesyntax\nArgazkiak.org | Eduki kudeaketa errumanieraz © cc-by-sa: codesyntax


Arau orokortzat, desplazatutako langileak, lan-jarduera egiten duteneko herrialdeko Gizarte Segurantzako legediaren menpean dira. Hala ere, aldi baterako lekualdaketa izanez gero, Espainiako Gizarte Segurantzaren legedia manten dezakete jarraian adierazitako baldintzetan:\nEdozein nazionalitatetako langileentzat\nInoren konturako langileentzat, Espainiako enpresa batean jarduten dutenak eta enpresak berak desplazatzen dituenak aldi baterako Brasilen lan egiteko eta norbere kontura lan egin eta aldi baterako Brasilera joaten diren langileentzat, Gizarte Segurantzako Diruzaintza Nagusiko Zuzendaritza Probintzialean edo Administrazioren batean, desplazamenduko ziurtagiria eskatuko da.\nBideratu beharreko inprimakia\nEnpresak edo norbere konturako langileak TA.200 ereduaren bidez egingo du ekaera "Espainiako Gizarte Segurantzako legedia mantentzeko eskaera.-Hasierako desplazamenduak" eta horrekin batera, E/CHL-3 inprimakia "Legedi aplikagarriari buruzko ziurtagiria", hirukoizki beteta.\nZiurtagiri horrez gain, Gizarte Segurantzako Institutu Nazionalak osasun-laguntzako inprimakia luzatu beharko du aldi baterako egonaldietarako.\nDesplazamenduen gehieneko epea hiru urtekoa da inoren konturako langileentzat eta bi urtekoa norbere konturako edo autonomoentzat.\nHerrialde horretara egindako lekualdaketa hasieran aurreikusitako hiru urte baino gehiagoz luzatu behar bada, baimendutako epealdia amaitu baino lehen enpresariak Gizarte Segurantzaren Espainiako legeria mantentzeko luzapenaren eskaria bideratu beharko du, Gizarte Segurantzaren Diruzaintza Orokorraren Nahitako Epealdian Inskripzio, Afiliazio eta Diru-Biltzearen Azpizuzendaritza Orokorrean.\nLuzapenaren eskaera TA.202 ereduan egingo da "Iart 17 CEE 1408/71 eta bi aldeen arteko hitzarmenen luzapenekoak" eta behar bezala beteta dauden E/B-2 "Desplazamenduaren luzapena" inprimakiaren lau kopia igorriko dira, beste herrialdera ere bidaltzeko.\nAzken horrek, behin oniritzia emanda, inprimakiak Gizarte Segurantzako Diruzaintza Nagusiko Afiliazio eta Prozedura Berezietako Zerga-Bilketako Zuzendariordetza Nagusira bueltatuko du eta horrek eskaera egin duen enpresara bi ale bidaliko ditu.\nLuzapenaren gehieneko epealdia bi urtekoa da (soldatapeko langileentzat baino ez).\nLekualdaketak onartzeko organu eskudunak izango dira, honakoei:\nEspainian egoitza duten hegazkin-konpainietako hegaldiko pertsonala eta jarduera bi herrialdeetan duena.\nEspainiako bandera duten itsasontziak.\nBaimena E/B-1 ereduaren bidez luzatuko da, "Araudi aplikagarriari buruzko ziurtagiria". Enpresak, inprimaki honen hiru aleez gain, IADZ -200 "Gizarte Segurantzako espainiar legediari jarraitzeko eskakizuna.-Hasierako desplazamenduak"\nAfiliazioaren eta Prozedura Berezien Azpizuzendaritza Orokorra.\nOndoko desplazamenduak baimentzeko erakunde eskuduna da:\nEspainiako Diplomazia Misioetan edo Kontsul Bulegoetan Txilen lan egiten duten espainiarrak.\nAurretiaz aipatutako Misio edo Bulegoetako ordezkarien zerbitzu pribatukoak.\nAfiliazio edo Prozedura Berezietako Zerga.Bilketako Zuzendaiordetza Nagusiak, Erakunde Publikoak edo langileak eskatuta, E/B-3 inprimakia luzatuko du, "Aukeraketako eskubidea.- Araudi aplikagarriaru buruzko ziurtagiria"\nBestelako salbuespenetarako eskarien bideraketa, Gizarte Segurantzaren Diruzaintza Orokorraren Afiliazio eta Prozedura Berezien Azpizuzendaritza Orokorrak burutuko du.\nNorbere konturako enpresak edo langileak TA.202 ereduaren bidez egingo du eskaera "1408/71 EEE Araudiaren 17. artikulua aplikatuz Espainiako Gizarte Segurantzaren legedia mantentzeko eskaera eta Bi aldeko Hitzarmenak luzatzeko beste eskaera batzuk".\nBrasilgo Gizarte Segurantzak adostasuna ematen duen unean, Gizarte Segurantzaren Diruzaintza Orokorraren Afiliazio eta Prozedura Berezien Azpizuzendaritza Orokorrak E/B.1 inprimakia luzatuko du, langilea baimendutako epealdirako Espainiako Gizarte Segurantzaren menpe dagoela egiaztatzen duena.


ICE-WISH proiektua, Europako etxebizitza sozialen energia-eraginkortasunerako | Blog Eraikal\nICE-WISH proiektua, Europako etxebizitza sozialen energia-eraginkortasunerako\nPosted on 8 febrero, 2013 by beraikal\nBilboko Udal Etxebizitzak partaide duen Europako ICE-WISH proiektuaren helburua da Europa osoko etxebizitza sozialetan egungo energia- eta ur-kontsumoak % 20 murriztea. ICE-WISH proiektuaren % 50 EBk finantzatzen du, eta Informazio eta Komunikazio Teknologien (IKTen) erabilera sustatzen du etxebizitza sozialetan, energia-eraginkortasuna eta kontsumo-aurrezkia sustatzeko. Horretarako, proiektu pilotuak abian jartzen ditu, herritarren parte-hartzearekin.\nICE-WISH proiektua urtebeteko segimendua egiten ari da, aldi berean, Europako hamar herrialdetako 300 etxebizitza sozialetan, energia- eta ur-kontsumoa murrizten zer IKT irtenbide eskuragarri eta merkek lagun dezaketen jakiteko, alderatzeko eta erakusteko. Bilboren kasuan, Atxuriko eta Urizar Dorreko Udal Etxebizitzen 30 maizterreko bi talderekin lanean ari dira.\nIKT horien bidez, etxebizitzetako telebista-pantailetan ikusi ahal izango dira eguneko, asteko eta hileko kontsumoak, denbora errealean eta erraz asko. Hala, etxebizitza sozialetako energiaren erabilera eraginkor eta jasangarrienaren informazioa jaso, gai horri buruz sentsibilizatu eta helburua lortu ahal izango da, maizterren bizi-kalitatean eta ongizatean eragin negatiborik izan gabe. Ekipo teknikoa Bilbon izan denean, bisitak egin ditu, teknologia zer etxebizitzatan ezarri den aztertzeko; aurrerapena ere ebaluatu du, eta bilerak egin ditu maizterrekin.\nEuropar Batasuneko Informazio eta Komunikazio Teknologikoen Politikak Babesteko Programako ICE-WISH proiektua 2011ko apirilean onartu zuen Europako Batzordeak, eta Bilboko Udal Etxebizitzak hartzen du parte proiektuan, beste hemezortzi bazkide dituen nazioarteko partzuergoan. Beste bazkideak Italia, Belgika, Bulgaria, Alemania, Grezia, Britainia Handia, Polonia, Herbehereak, Frantzia eta Danimarkakoak dira, eta horien artean, Europar Batasuneko herrialdeetako etxebizitza sozialen enpresak, unibertsitateak, estudioak eta enpresak nabarmentzen dira; esaterako, UPL eta Philips. Proiektuaren aurrekontu osoa hiru milioi eurokoa da. Emaitzek Europa osoko eskualdeetan aplikatu ahal izango diren ondorioak ematea espero da.\nInstalazioen babesleak UPL eta Philips izango dira, proiektuko bazkide teknologikoak. Sistema urtebetez erabili ondoren, emaitzak alderatu ahal izango dira, eta Europako gainerako bazkideekin alderatzeko lehen ondorioak izango dituzte.\n2011n jarri zen abian proiektua, eta 2014ko martxora arte jarraituko du.\nBilboko Udal Etxebizitzak hainbat ekimen ari da aurrera eramaten hiriko etxebizitzen parkearen energia jasangarritasuna eta bizi-kalitatea hobetzeko. Hiri-garapen jasangarria lortzeko eta Bilbo eraldatzen laguntzeko neurrien artean, hauek nabarmentzen dira: energia aurrezteko neurri aktibo eta pasiboak sustatzea; energia berriztagarrien erabilera; hondakinak kudeatzeko azterketak; energia-ikuskaritzak; energia berriztagarriak erabiltzeko azterketa (biomasa eta eguzki-panelak, esaterako), eta irisgarritasun-faktoretzat jartzea igogailua. Eraikalen, adibidez, Bilboko Udal Etxebizitzak (UE) eta Euskal Herriko Unibertsitateak (EHU) lankidetza-hitzarmena sinatu dutela iragarri da, Eusko Jaurlaritzako Eraikuntza Kalitatearen Kontrolerako Laborategiko (EKKL) Termika Arloa ere partaide dela . Horrez gainera, gai horri buruz kontzientziatzeko hezkuntza-programak abian jarri ditu; esaterako, Etxebizitza Berdeak programa . Programa horren helburua da etxebizitzetan bizi den jendea beren ohiturei eta egunero hartzen dituzten erabakien ingurumen-eraginari buruz sentsibilizatzea, eta horri buruzko informazioa ematea, baita proiektu estrategiko berriak sustatzea ere.\nBilboko 354.071 biztanleetatik % 2,58 Bilboko Udal Etxebizitzak parkea osatzen duten 3.975 etxebizitzetan bizi da. 3.975 etxebizitza horiek hiriko etxebizitzen % 4 dira.\nInformazio gehiago, ICE-WISH proiektuaren webgunean .\nEraikalen 3e-houses proiektuaren emaitzak berria argitaratu zen. Proiektuaren helburua zen etxebizitza-sektorean ahalik eta energia-aurrezki handiena lortzea. Teknologia berriak erabiliz, elektrizitatearen, uraren eta gasaren kontsumoak kalkulatu eta ikus daitezke denbora errealean, eta erabiltzaileari informazioa ematen dio, kontsumo hori kontrolatzeko eta txikitzeko erabakiak hartzeko. San Cugat del Valléseko (Bartzelona) hiru eraikinetan aplikatu da, 60 etxebizitzatan guztira. Proiektuak iraun duen 12 hilabeteetan, % 20 txikitu ahal izan dute energia-kontsumoa proiektuan parte hartu duten etxebizitzek.\n“Erakusle” etiketapean, energia aurrezten duten eraikin erakusgarrien zenbait proiektu aipatu dira.\nIturria: Inmodiario , 2013/02/04\nEuropako proiektua: Buildsmart – Energy Efficient Solutions Ready for the market (merkaturako prest dauden eraginkortasun energetikoko irtenbideak)\nEuropako Innobite (INNOvative BIocomposiTEs) proiektua: gariaren lastoan eta paper birziklatuan oinarritutako biokonposite berriak eraikuntzarako\nAIDA proiektua: zerotik hurbileko energia-balantzea duten eraikinak (nearly net zero energy buildings, NZEB)\nBilboko Udal Etxebizitzak (UE) eta Euskal Herriko Unibertsitateak (EHU) lankidetza-hitzarmena sinatu dute, Eusko Jaurlaritzako Eraikuntza Kalitatearen Kontrolerako Laborategiko (EKKL) Termika Arloa ere partaide dela. Informazio gehiagrria\nDokumentua, ingelesez: Asmo handiak: etxebizitza-blokeak etxebizitza jasangarri bihurtzea\nThis entry was posted in I+D Proiektuak and tagged Bilbo, EAE, Erakusgarri, Erakusle, IKT. Bookmark the permalink.


Umerik gabeko hotelak — Gaztezulo\nUmerik gabeko hotelak Donostian irekiko dute bat, "lasaitasun" bila datozenentzat. https://www.gaztezulo.eus/albisteak/umerik-gabeko-hotelak https://www.gaztezulo.eus/albisteak/umerik-gabeko-hotelak/@@download/image/cocncha-U70695735772PY--984x468@Diario Vasco-DiarioVasco.jpg\nDonostian irekiko dute bat, "lasaitasun" bila datozenentzat.\n"Lasaitasuna, erosotasuna eta erlaxazioa. Ingurune bare bat, halako giro bat preziatzen duten pertsonentzat". Halakoa izango da Donostian irekiko duten Villa Favorita Hotela: eta guzti hori lortzeko baldintza bat bete behar dute bezeroek; haurrik gabe joatea. Apirilaren 1ean zabalduko ditu ateak, Kontxa hondartzara bista paregabeak dituelarik. Lodres eta Ingalaterrako Hotelaren parte izango da hotel berria.\nDirudienez, ez dute 13 urtetik beherako haurrik onartuko hotelean, eta helduagoak ere kasuaren arabera eta helduren batek lagundurik sartu beharko dute.\nLASAITASUNA ETA MICHELIN IZAR BAT\nPaulo Airaudo izango da hoteleko txef-a; Michelin izar du sukaldariak Amelia jatetxeari eskainia. Hotelek web orrian hala deskribatu dute: "Funtsezkoa da detaile bakoitza, baita mokadu bakoitza ere. Beti, momentu bakoitzean duzu goi mailako gastronomia Villa Favorita-n. Gela-zerbitzuan, gure taberna esklusiboan itsasora begira, Michelin izar bat duen jatetxean, egun zoragarri bati hasiera emateko… Paulo Airaudo izen handiko chefak egunero pentsatu, sortu eta zaintzen du guztia".


Airezko emakumeak | Erein\nColección: Narratiba, 47\nFecha de publicación en papel: 10-11-2003\nISBN de la edición en papel: 978-84-9746-130-6\nISBN digital (ePUB): 978-84-9746-578-6\n[JPG - 292.02 Kb.]\nSara Vidalek ez zuen ihes egin alemanak, gerran, Odessa hiriko atariraino iritsi zirenean. Aukera eman zioten trena hartu eta alde egiteko, gizon-emakume askorekin batera, arriskutik libre izango ziren tokiren batera. Ez zuen ihes egin, bere burua hilobi bati lotua ikusten baitzuen, jakinik ez zela Kauffmannen hilobi, baina hori gutxienekoa zitzaion, mundua orduan hilobi handia zenez, hilobi bakarra zainduz guztiak zaintzen zituela uste baitzuen. Ez zuen ihes egin alemanak bila etorritakoan; biolin kutxa, maleta bat eta soinean eramateko arropa gutxi batzuk hartzeko aukera eman zioten. Bagoi zikin batean sartu zuten, bera bezalako beste berrogei emakumerekin batera, haiek ere arrazoi bategatik edo besteagatik Odessa hirian geratuak, haiek ere ihes egiteko gogorik gabeak, bazekitelako edo bestela susmatzen zutelako ihesaldi guztien amaieran hilobi bat zegoela, lurrezko hilobi edo airezko hilobi. Trenak abiadura hartu eta atzean utzi zuen hiria, eta gauez lautadan barrena zihoalarik, Sara Vidal, biolina kutxatik atera eta, joka hasi zen Scriabinen Gauekoa. Gauak are gehiago gautu zuen.


Zerbitzu anitzetako langileen lan poltsa - IVAP\nZerbitzu anitzetako langileen lan poltsa\n1. Obra zibila\n— Hormak, murruak eta tankerakoak konpontzea;\n— Iturgintzako eta elektrizitateko ofizialekin lankidetzan jardutea igeltserotza-lanak behar dituztenean, arketak, seinaleztapenak eta abar ipintzeko;\n— Enkofratzeak egitea, sare-begiak eta errefortzu-altzairuak instalatuta, murruak eta forjaketak eraikitzeko;\n— Landa-bideak eta zangak asfaltatzea eta bide-zuloak prestatzea;\n— Espaloietan baldosak ipintzea.\n2. Bide eta eraikin publikoen mantentze-lanak\n— Lokal publikoen, burdin hesien, bankuen, baranden, kale-argien, zentro publikoetako altzarien eta tankerakoen mantentze- eta pintaketa-lanak egitea;\n— Farolak eta eraikin garaiak aldian behin margotzea, garabietara edota aldamioetara igota;\n— Bankuak eta bestelako hiri-altzariak ipintzea eta konpontzea;\n— Bideetako seinaleak margotzea;\n— Fatxadak presio-urez, hondar zurrustaz eta produktu kimiko egokiz garbitzea;\n— Ibilgailuak gidatzea, pertsonak eta materialak eramateko;\n— Behar den materiala berriz jartzeko eskatzea;\n— Zentro publikoetako altzariak eramatea, agertokiak muntatzea eta desmuntatzea, lokal publikoak fumigatzea, kanalak garbitzea eta konpontzea,\n— Teilatuak konpontzea eta abar;\n— Laneko tokiak segurtasun-hesiekin eta -seinaleekin ziurtatzea.\n3. Lorezaintza eta apaingarriak\n— Parkeak, lorategi-eremuak, bideak eta tankerakoak garbitzea eta haietako sastrakak kentzea;\n— Zuhaitzak landatzea, kimatzea eta ebakitzea;\n— Heskaiak moztea eta kimatzea;\n— Herbizidekin eta pestizidekin fumigatzea;\n— Jardinerak ipintzea, lurrez betetzea eta landareak ipintzea;\n— Mintegi hornitzaileetatik landare egokiak aukeratzea eta jasotzea;\n— Eraikin publikoetako barne-lorezaintzaren zainketa- eta mantentze-lanak;\n— Eremu berdeak prestatzea, haien mantentze-lanak egitea eta berriro landatzea;\n— Materiala eta adarrak garraiatzeko dumperra gidatzea;\n— Kimatzeko makinak eta tresnak gidatzea edo erabiltzea.\n— Matxurak topatzea eta edateko uraren eta saneamenduen hornidura-sareak konpontzea;\n— Sarean hondatuta dauden elementuak ordeztea eta sare berriak muntatzea;\n— Edateko ura eteteko eta hornitzeko maniobrak egitea.\n— Hilerriko instalazioak irekitzea eta ixtea publikoarentzat, dagokion ordutegietan;\n— Hilotzak ehorztea, hobitik ateratzea eta eramatea;\n— Errausketa-labeko garraioak eta senitartekoei laguntzea;\n— Erregistro-liburuak eguneratzea, eta dokumentazioa kontrolatu eta udaletxera eramatea;\n— Nitxoen eskaeren parteak egitea, nitxo-zenbakiak ipintzea eta udaletxera eramatea,\nerregistratzeko eta haien berri emateko;\n— Hilerrira joaten diren senitartekoei harrera egitea;\n— Instalazioak garbi eta txukun edukitzea.\n— Instalazioak irekitzea eta ixtea, ezarritako ordutegian;\n— Instalazioetako argiak piztea eta itzaltzea;\n— Pertsonen sarrera eta irteerak zaintzea eta kontrolatzea;\n— Zentroko instalazioek ondo funtzionatzen dutela egiaztatzea;\n— Instalazioak garbi daudela gainbegiratzea (belar-zelaiak, aldagelak, harmailak...);\n— Kirol-instalazioetako zakarrontziak, hautsontziak eta gainerako tresnak garbitzea\n— Instalazioetako gelak eskobatzea eta lanbasa pasatzea (dutxak, komunak eta aldagelak).\n— Tailerreko materialak eta izakinak txukun eta behar bezala daudela zaintzea;\n— Lan-ekipoak, instalazioak, produktuak, bitartekoak eta babeserako ekipamenduak behar bezala erabiltzea, segurtasun-arauak kontuan izanda;\n— Arduradun zuzena berehala jarriko du jakinaren gainean, laneko segurtasunerako edo osasunerako arriskurik sortuko lukeen egoeraren bat ikusiz gero.\nLehen hizkuntza-eskakizuna nahitaezkoa (nahitaezkotasun-data beteta).\ng) C1 gidabaimena.\nh) Lehen hizkuntza-eskakizuna edo apirilaren 8ko data duen eta euskararen ezagutza egiaztatzen duten titulu eta ziurtagirien arteko baliokidetzak finkatu eta Hizkuntzen Europako Erreferentzi Marko Bateratura egokitzekoa den 64/2008 EDren araberako parekoa egiaztatzea.\nOINARRIAK (PDF, 618 KB)\n5. gaia: Eraikinen eta altzari publikoen mantentze- eta kontserbatze-lanak. Prebentzio-eta zuzenketa-jarduerak, irizpideak eta lehentasunak. Udal-sare eta -zerbitzu publikoen mantentze-lanak, matxurak eta konponketak: edateko ura, saneamendua, argiteria eta abar. Nozio orokorrak.


Arabako Mahastiak sor-marka eratzea babestu dute Batzar Nagusiek - Alea.eus\nArabako Mahastiak sor-marka eratzea babestu dute Batzar Nagusiek\nArabako 40 upategik abian jarri nahi duten ekimena babesteko eskatu diote Aldundiari eta Jaurlaritzari.\nArabako 40 bat upeltegik Arabako Mahastiak izeneko sor-marka propioa eratzeko egindako eskaera babestu dute gaur Arabako Batzar Nagusiek. Eskaera uztailean egin zuten eta gaur EH Bilduk aurkeztutako mozioa eztabaidatu dute; EAJ, Podemos eta Irabazi taldeek babestu dute, PPk kontra bozkatu du eta PSE, aldiz, zenbait puntutan abstenitu da. Alderdi popularraren ustez, onartutako ekimen honek markaren haustea areagotzen du.\nHorrela, Batzar Nagusiek 40 upategi hauek abian jarritako ekimenaren alde egin dute, "eredu propio bat bultzatu eta Arabako ardogintzaren etorkizuna bermatuko duelako". Hori dela eta, Aldundiari zein Eusko Jaurlatzari upategi hauei elkarlana eskaintzea eskatu diete, baita sektore osoa defendatzea ere.\nHorrez gain, Ardoaren Mahaia osatzea eskatu diete erakundeei, "ahalegin tekniko eta legal guztiak koordinatzeko marka berriaren garapen zuzenean".\nPrest da bortxa matxistaren biktimak artatzeko zerbitzua\nLiburu batean bildu dituzte eskualdeko emakumeen bizipenak eta testigantzak\nMuga arkitektonikoak ezabatzea izango da aurrekontuen lehentasuna\n"Haiei ere daukaten apur hori ematea gustatzen zaie"\nLehenengo saioak izan dituzte Guardia eta Samaniegoko guraso eskoletan\n"Euskararen alde egindako lana goraipatzekoa da"\nBerdintasun teknikaria kontratatuko du Kuadrillak\nGertu dute mahats bilketa sasoian enoturismoa sustatzeko gida berria\nAssa eta Bilar lotzen dituen errepidea itxi egingo dute irailaren 26an\nFrankismoaren biktimei omenaldi herrikoia egin zieten asteburuan Arabako Errioxan\nSamaniegok hartuko du igandean mahats bilketaren festa\nMamografien autobusa aldarrikatzeko sinadurak jaso dituzte Arabako Errioxan\nAutokarabanen gune berria estreinatu du Eltziegok


Xiringarik aurkituz gero, Udaltzaingora deitu | Bergarako Udala\nXiringarik aurkituz gero, Udaltzaingora deitu\nBergarako Udala-k Az, 2019-03-27 09:12-n bidalia\nUdaletik jakinarazten da azken aldian udalerriko hainbat leku publikotan erabilitako xiringak agertu direla. Udalak egiaztatu du Bergaran xiringen bidezko drogen kontsumoa gutxiengoa dela beste drogen kontsumoarekin alderatuta, baina kontsumo hori egon badago eta tamalez hainbat xiringa agertu dira leku publiko desberdinetan.\nHorregatik Udalak ohartarazi du halako xiringarik aurkituz gero ez ukitzeko eta Udaltzaingoari (092 telefono zenbakira) deitzeko; haiek jasoko dituzte. Bestalde, norbait horietako xiringa batekin ziztatuko balitz anbulatoriora joateko eskatzen zaio.\nHori horrela izanda, Udala, Udaltzaingoa, Ertzaintza eta herriko osasun eragileak elkarrekin lanean dabiltza; xiringak batzeko prozedura martxan jarri da; eta herriko ikastetxeen bitartez adin txikikoen gurasoei eta ikasle nagusiagoei honen gaineko informazioa ematen dabil Udala


Alternatibak | EA - Eusko Alkartasuna\nHasiera » Giza Eskubideak » Alternatibak\nAtzo Herbehereetan izandako hauteskundeen emaitza ofizialen konfirmazioaren zain, Mendebaldeko Europan ustezkoa den kontzientzia demokratikoaren inguruko gogoeta piztu dit Holandan gertaturikoak, sistema demokratikoaren eta alderdi sistemaren akats bat agerian uzten baitu ezerezetik agertuta bigarren indar elektoral bilakatu eta sei hilabete beranduago desagertzeko zorian dagoen alderdi politiko bat egotea posible izateak.\nHerbehereak ez dira tradizio demokratiko gabeko kultura bat, izatez, bertan baitaukate giza zientzien aurrerapenetako askok beren jaiolekua, baina, halere, ezker eta eskuin ohiko eskema gainditurik, Pim Fortuym, eskuin muturreko kutsua duen sozial-liberalismo erradikala, alderdi sozialdemokratekiko, sozialistekiko eta liberalekiko ukapenaren konfirmazioa izan zen. Atzoko emaitzek alderdi politiko horren benetako botere alternatibaren falta konfirmatu du, holandarren gehiengoak berriz ere betiko alderdien arteko aukera nahiago izan duelarik. Bost hilabete barru alderdi horretaz inor gogoratuko ez bada ere, ezin da ahantzi alderdi sistemarekiko konfiantza falta baten ondorio izan dela bertan gertatutakoa, eta, beraz, ohiko demokrazietan nagusi den alderdi politikoen sistemak gabezia nabarmenak dituela gaur egun ere.\nGabezia horietako bat da herriari aukerak murriztearen tendentzia, hots, proiektu desberdinen arteko hautaketa egiteko hiritarren aukera gutxitzea. Alderdi politikoek proiektu desberdinak ordezkatzen badituzte proiektu bakoitzak izan behar du gizarteari aurkezteko aukera, proiektu sozial eta politiko determinatu horren benetako ordezkaritza ahalmena ezaguna izan dadin, eta, ondorioz, gizarte baten benetako ezagutza soziologikoa posiblea izan dadin. Ez da onuragarria gizarte batentzat, bere tamaina edozein izanda ere, alternatiba politikoak geroz eta murritzagoak izatea, bestela esanda, proiektu alternatibak geroz eta gutxiago izatea. Eskuinak eta ezkerrak gizarte bat antolatzeko marko desberdinak ordezkatzen badituzte ere, eskuinak bere baitan eta ezkerrak bere baitan alternatiba aberastasun handia dute, bakoitzak ezker eta eskuin eskeman, eta Euskal Herriaren kasuan, independentismo-autonomismo eskeman, proiektu desberdinak ordezkatzen dituela.\nDesberdinak diren proiektuek bat egiten badute, eta bat eginda aurkezten baldin badira hautesleen aurrean, ukaezina da hautesleriari hautaketa egiteko aukerak murriztu zaizkiola, azken finean, proiektu bakar bat bilakatu baitira. Are eta larriagoa da, nire ustez, hauteskundeak baino lehenago bat egiteko erabakia hartzea, sistema demokratiko baten mapa politikoa murritza baldin bada, eta gainera mapa politikotik alderdiak dekretuz edo erabaki judizialez ezabatzen badira.


Informazioaren ihes erako ahultasuna PEPPERL FUCHSen Tab-Ex 02-n | BCSC - Zibersegurtasun Euskal Zentroa\nTab-Ex 02, 01.03.2020 eta lehenagoko bertsioak.\nESETeko ikertzaileek larritasun baxuko ahultasun baten berri eman dute, Kr00k izenekoa eta informazioaren ihes erakoa, PEPPERL FUCHS fabrikatzailearen Tab-Ex 02 produktuari eragiten diona.\nFabrikatzaileak kaltetutako produkturako eguneraketa bat argitaratzeko asmoa dauka 2020ko maiatzean.\nAurkitutako ahultasunak Broadcom edo Cypress chipset-ak erabiltzen dituzten gailuetarako wifiren trafiko zifratuari eragiten dio. Erasotzaile batek WPA2-Personal/Enterprise trafikoaren parte bat deszifra lezake, AP(Access Point)/bezero bati behartuz all-zero zifratuaren gako bat erabiltzen hastera. Ahultasun horretarako CVE-2019-15126 identifikatzailea erabili da.


'Dantza plazetan' ekimenak Abandoibarra animatuko du iraileko goizetan. Deia, Noticias de Bizkaia\nhilaren 9, 16, 23 eta 30ean\nDantza plazetan ekimenaren kartela. (Bilboko Udala)\nBilboko Udalak gure folklorearekin erlazionatutako lau jarduera programatu ditu iraileko igandeetan, euskal folklore herrikoia sustatzeko helburua duen Dantza Plazetan ekimenaren programazio bereziarekin.\nDeia - Jueves, 6 de Septiembre de 2018 - Actualizado a las 13:00h.\nBILBO. Jarduerak irailaren 9, 16, 23 eta 30ean izango dira, Ramon Rubialen eskulturaren ondoko zabalgunean, Aiko Taldearen, Haatik Dantza Konpainiaren, Tio Teronen semeen eta Andoni Aresti Dantza Eskolaren eskutik.\nProgramazioak, partaidetzan oinarritutako udal aurrekontuen barruan onetsi ziren herritarren proposamen bati erantzuten dio: bisitatzen gaituztenei eta Guggenheim Museoaren inguruan ibiltzen direnei euskal dantzak hurbiltzea. Horrela, erromeria tradizionaletik, garaikideagoak izan arren sustraiak gure folklorean dituzten beste ikuskizun batzuetara doazen lau jarduera proposatzen dira.\nHorrela, egitarau berezia igande honetan irekiko da, Aiko taldeak zuzendutako erromeriarekin. Dantza tradizionala grina osoz bizi duten musika eta dantza profesionalek osatutako taldea da. 10 urte baino gehiago daramatzate dantza zabaltzeko lanean, jarduera ugarien bitartez. Erromeria horrek, euskal dantza ezagunenen lehen pausoak ezagutzeko eta modu aktiboan parte hartzeko aukera eskainiko du.\nHurrengo igandean, irailaren 16an, Haatik Dantza Konpainiaren “Itsas lapurrak” ikuskizuna izango dugu. Euskal herriak beti izan du harreman berezia itsasoarekin, nabigazioan, arrantzan edo piraterian. Haatik dantza konpainiaren helburua garai haietako bizipenak kontatzea da. Konpainiaren helburua gure kostaldeko bizimodua dantzaren bitartez irudikatzea eta kulturen artean itsasontzietan sortzen zen bizikidetza aurkeztea da, itsasoko gizonek eta emakumeek zituzten sinesmenetan sakonduz.\nIrailaren 23ko emanaldia Tio Teronen semeak taldearen “Festamentua” proposamenaren eskutik etorriko da. Ikuskizun bitxia, berritzailea, umorez, dantzaz eta erritmo desberdinez betea. Izan ere, adiskide talde bitxi bati, zorigaitzeko egoera batean elkartzea egokitu zaio: hileta batean. Atzera eta aurrera arituko dira, gertatu izandakoa ulertzeko ahaleginean, gertatutakoari buelta emateko itxaropenarekin.\nDantza Plazetan ekimeneko programazio bereziaren itxiera Andoni Aresti Dantza Eskolaren eskutik etorriko da, hilabeteko azken igandean. Proposatzen duen lana, hainbat estilotako zenbait konposizio koreografikotan dago oinarrituta, dantzari profesionalak eta dantzaren edozein diziplinaren aurrean grina duen edozein pertsona prestatzen lan egiten duen eta nazioarteko ibilbideko profesionalek osatuta dagoen diziplina anitzeko eskola gazte horretan sortutakoak.\nAGENDA: DANTZA PLAZETAN IGANDEETAN\n13:00etan. Ramón Rubialen eskulturaren ondoko zabalgunea (Abandoibarra)\nIrailak 9 (igandea) - Erromeria Aiko Taldearekin Irailak 16 (igandea) - Haatik Dantza Konpainia “Itsas lapurrak”Irailak 23 (igandea) - Tio Teronen semeak “Festamentua”Irailak 30 (igandea): Andoni Aresti Dantza Eskola


Larunbatean erraustegiko goi-tentsioko linearen kontrako mendi-martxa egin zen | Usurbildarrak aurrera\n← Otsailaren 7an “Euskaraldia” ekimena antolatzeko bilera irekia Potxoenean\n2018ko Usurbilgo udal aurrekontuak behin betiko onartu dira →\nLarunbatean erraustegiko goi-tentsioko linearen kontrako mendi-martxa egin zen\nPosted on 2018/01/31 | Iruzkin 1\nPasa den larunbatean (urtarrilak 27) Erraustegiaren Aurkako Mugimenduak deituta, erraustegiko goi-tentsioko linearen kontrako mendi-martxa egin zen goiz partean, Azkortera. Ondoren, LasarteOrian manifestatu ziren, eta eguna biribiltzeko ekitaldi bat egin zen Okendo plazan.\nJarraian Okendo plazan irakurri zen adierazpena eta zenbait irudi:\n“Gutxi balira bezala Zubietako erraustegiak Buruntzaldeari egingo dizkion kalteak, larunbatean elkartu ginen beste bat salatzeko: hau da, erraustegiari atxikia egin nahi duten bost kilometroko goi tentsioko linea berriak inguruko naturari eta herritarroi egingo diguna.\nZubietako erraustegitik atera eta bost kilometrotan zehar, baso, larre eta nekazaritza lur artean joango da goi tentsioko linea berria, Zubieta, Lasarte, Andoain eta Urnietako lurretan barna. 40 metroko zabaleran eraikiko diren 132 kilovolteko potentziako zutabeetatik atera nahi dute argindar sarera zaborrak errausteagatik sortuko den energia, aste honetan bertan Europako Parlamentuak diru publikoz laguntzea debekatu duen jarduera bera. Hori ere, beste multinazional baten negozio bihurtuko da, kasu honetan Iberdrolarena.\nLasarteko EAJk eskatu zuen bere garaian erraustegiko energia doan emateko Lasarteko herritarrei, erraustegiaren ondorioak horren gertu edukita, nolabaiteko konpentsazio moduan. Aldundiak, noski, ukatu egin zuen proposamen hori: zer ondorio klase? Ingurumen Zentroak ondorio negatiborik ez du batere… Dena ona eta txukuna, besteak beste, Klima Aldaketaren Aurkako Zentroa ere ondoan egiteko asmoa daukate. Aurpegia behar da gero, Gipuzkoan berotegi efektuko gasen bigarren isurtzaile nagusia izango den Zubietako erraustegiaren ondoan egin nahi dute klima aldaketa ikertzeko zentroa.Badute non ikertu, eta, batez ere, non saihestu CO2, NOX eta bestelako gas toxikoak isurtzea. Has daitezela erraustegitik. Munduak eta klimak eskertuko die.\nGoi tentsioko linea tramitean dago. Laster hasiko dituzte lurren desjabetzeak. Erraustegiaren obrak, berriz, martxan, korrika eta presaka dabiltza agintaldi honetan amaitu nahain. Ez da amore emateko garaia, ordea. Lanean jarraitu behar da, eta borrokan. GHK-k, Diputazioak, Jaurlaritzak, denek bat egin dute\nBuruntzaldeko herritarron osasunari kalte itzela egin diezaiokeen erraustegia inposatzeko. Pankartak ere ez zaizkie gustatzen. Herritarren protestak ez zaizkie gustatzen. Bada, argi eta ozen esan nahi diegu: ez dugu atsedenik hartuko gelditu arte erraustegi toxikoa eta harekin batera eraiki nahi dituzten azpiegitura guztiak, besteak beste, goi tentsioko linea.\nEutsi eta animo, ez ez ez goi tentsioko linearik ez… Ez, ez, ez errausketarik ez!!!”\nmendi-martxako argazkiak: azkorte\nOkendo plazako ekitaldia\nTwitterretik segimendu zabala\nOne response to “Larunbatean erraustegiko goi-tentsioko linearen kontrako mendi-martxa egin zen”\nPingback-a: “Erraustegiko goi-tentsioko linearik ez!” lemapean agerraldi jendetsua gaur Lasarte-Orian | Usurbildarrak aurrera


Zuzendari ikastaroa - gazteguneplus\nZuzendari-ikastaroak: Eusko Jaurlaritzak homologatutako diploma\nAstialdian hezi eta edozein ekintza egiteko, beharrezkoa da titulazio egokia izatea, eta horien artean zuzendari- titulua izatea ezinbestekoa da. Horregatik, Hezkide Eskolak eta Gipuzkoako Foru Aldundiak ikastaro hau antolatu dute.\nAstialdiko ekintzak antolatu eta kudeatzeko garaian kalitatezko profesionalak izatea berebizikoa da eta, xede horrekin, Gipuzkoako Foru Aldundiaren apustua da helburu hau bilatzen duten prestakuntza-saioak antolatzea.\nIkastaro hau eginez gero, honako lanbide-trebetasun hauek lortuko dituzu, besteak beste: astialdiko ekintzak suspertzeko zein antolatzeko funtsezkoak diren tresnak eskuratu, astialdian hezteak bete dezakeen gizarte-funtzioa aztertu eta begirale-talde bat suspertzeko ezinbestekoak diren jarrerak landu eta barneratu.\nData: 2020ko abenduaren 19tik 2021eko ekainaren 12ra.\nOrdutegia: Larunbatetan, 09:00-18:00, eta asteburuetan, 09:30-13:30.\nBetebeharrak: Alderdi teorikoa bukatu aurretik 21 urte izatea eta EAEn homologatutako begirale -titulua izatea.\nZarautz: Igerain aterpetxea\nPrezioa: 100 €. Gutxienez ikastaroaren %80 egiten duenari matrikularen kostuaren %75 itzuliko zaio.\nIkastaroa aurrez aurrekoa izango da eta izena emateko epea abenduaren 16an amaituko da.\nAstialdiaren soziologia, pedagogia eta psikologia.\nSexu-heziketa eta hezkidetza.\nAstialdiko heziketaren parte-hartzea eta ekintza.\nMateria teknikoak: ingurumen-heziketa, jolasak, adierazpena, oinarrizko lehen sorospenak…\nOrdainketa: Diru-sarreraren ziurtagiria, ikasle eta ikastaroaren izenarekin.\nNortasun-agiria: NANen fotokopia.\nMatrikula ez da ontzat emango eskatutako dokumentazio guztia aurkeztu arte.\nMatrikula egin ostean, ikastarora joan ezina gertatuz gero, 5 egun lehenago abisatu ezean, ezingo da inolaz ere matrikularen zenbatekorik berreskuratu eta zenbateko osoa ordaindu beharko da.\nIZENA EMAN HEMEN (Epez kanpo)


Palin eta Biden, okerrik ez egiteko, tentuz lehiatuko dira lehen eztabaidan - GARA\nPalin eta Biden, okerrik ez egiteko, tentuz lehiatuko dira lehen eztabaidan\nSarah Palin errepublikarrak eta Joe Biden demokratak atzo izan zuten beraien lehen aurrez aurrekoa. Astebete eman zuten buru-belarri prestatzen. Lehenak nazioarteko gaien gainean egin dituen hanka-sartzeak zuzendu behar zituen. Bidenek esperientzia zuen bere alde.\nSarah Palinek eta Joe Bidenek lehen eta azken eztabaida izan zuten atzo San Luisen, Euskal Herrian goizeko hirurak zirenean. Gaur ez dira faltako, beraz, bien parte-hartzearen gaineko hausnarketak. Aldez aurretik, John McCain errepublikarraren hautagaiak ez zuen batere lan erraza. Astelehenetik, McCainek Arizonan duen etxaldean egon da eztabaida prestatzen orain arte egin dituen hanka-sartze handiak berriro ez egiteko.\nEsaten dutena bezain garrantzitsua da esateko modua. Gorputzaren lengoaia funtsezkoa da halakoetan. Bidenen kasuan, aholkulariek gomendatu zioten Palinekin atsegina izateko eta errespetu handiz jokatzeko, baina adierazpen eta jarrera sexistak eragozteko. Erosotasuna islatzea ere berebizikoa zuen.\nPalinek, berriz, presidenteorde izateko gaitasuna duela eta kokiltzen ez dela azaldu behar zuen. Azken hori da bere alde zuen bakarra. Kameraren aurrean eskarmentu handikoa da.\nBaina irribarrea baino zerbait gehiago behar zuen atzo inkestei eta kritikei buelta emateko. Izan ere, azken asteetan nazioarteko gaien gainean ezagutza nahikorik ez izatea leporatu diote, baita Alderdi Errepublikarraren baitan ere, eta telebistako umorezko sailek hamaika parodia egin dizkiote. Eta, oraindik okerrago, eskuineko hedabideetako hainbat analistek haren gaitasuna zalantzan ipini dute.\nHaren hautagaitzak ezustea eragin zuen. Alderdi Demokrataren biltzarraren ondotik eta Barack Obamak inkestetan gorantz egiten zuen unean eman zuen ezagutzera McCainek.\nErrepublikarren hautesle kontserbadoreenak eta demokratekin desilusionatuta dauden emakume hautesleak bereganatu nahi zituen. Baina, bigarren helburua ezin izan dute bete.\nGwen Ifill eztabaidaren moderatzailearen objektibotasuna zalantzan jarri zuten kontserbadoreek. Obamaren «aldeko» liburu bat idatzi izana aurpegiratu diote. Urtarrilaren 20an argitaratuko dute.


OMEko adituak Indonesiako hegazti-gripearen kasuak ikertzen ari dira | Consumer\nOMEko adituak Indonesiako hegazti-gripearen kasuak ikertzen ari dira\nErrusiak hegazti-gripea duela baieztatu lezake herrialdearen hegoaldean.\nAita uztailaren 2an gaixotu zen, sukarra eta beherakoa zuela, eta, ondoren, eztula. Uztailaren 7an Tangerango Siloam Glenagles ospitalean sartu zen, eta han hil zen koadroa hasi eta 10 egunera. Paziente horren laginak positiboak izan ziren H5N1 gripearen birusarentzat, Munduko Osasun Erakundearen (OME) erreferentziako laborategietan H5 biruserako egindako probetan (Hong Kongeko Unibertsitateko Mikrobiologia Saila eta Gaixotasunak Kontrolatzeko eta Prebenitzeko Zentroak, Atlanta).\nEtxeko beste lau bizilagunak (bi familiako kide eta bi etxeko langile) osasuntsu daude eta orain arte ez dute inolako sintomarik izan. Osasun Ministerioa 300 kontaktu baino gehiagoren jarraipen zorrotza egiten ari da, besteak beste, osasun arloko profesionalak, familiako kideak, eskolako eta laneko lagunak eta auzokoak. Kontaktu horietako batek ere ez du orain arte sintomarik izan.\nNazioarteko osasun-agintariek Indonesiako hegazti-gripearen infekzio-iturriak ikertu dituzte\nOrain, Indonesiako Osasun eta Nekazaritza Ministerioetako kideek, Estatu Batuetako Itsas Armadako Ikerketa Medikoko Bigarren Unitateak eta OMEk infekzio-iturriak identifikatzeko ikerketa bat egiten ari dira. Kasuetako kontaktuen serumaren laginak jaso dira, familiakoenak, bizilagunenak eta osasun-profesionalenak, eta hegaztiekin izan daitezkeen harreman guztiak ikertzen ari dira (merkatuko postuak, janari-dendak, konpainiako hegaztiak, besteak beste).\n2004ko urtarrilaz geroztik, Indonesiako hegaztien gripearen berri lehen aldiz eman zenean, ospitaleetako eta beste zentroetako profesionalen osasun hezkuntzako jarduerak egiten ari dira. Gainera, osasun eta albaitaritzarako babes ekipoak biltegiratzen dira, eta birusen aurkakoak hartzen dira tratamendurako eta profilaxirako. Osasun-arduradunek, halaber, osasun-neurri orokorrei buruzko informazioa ematen diete herritarrei, hala nola eskuak maiz garbitzea, gaixorik dauden animaliekin kontakturik ez izatea eta hegaztiak modu seguruan eta higienikoan manipulatzea eta egitea.\nErrusiako Nekazaritza eta Elikadura Ministerioko Albaitaritza Zerbitzuen Sailak berretsi egin dio Epizootien Nazioarteko Erakundeari (OIE) eskortako hegaztien gaixotasun bat dagoela Novosibirsk barrutiko bost herrixketan, herrialdearen hegoaldean, zehazki, familia-haztegi irekietan.\nAtzera begirako ikerketen arabera, lehen zeinu klinikoak 2005eko uztailaren 15ean agertu ziren. Uztailaren 18an hilkortasun nabarmena izan zen. Uztailaren 20an jakinarazi zen bezala, hainbat espezietako 350 hegazti baino gehiago hil ziren (antzarrak, ahateak, indioilarrak, oilaskoak).\nZenbait zeinu klinikok oso patogenoa den hegaztien eragina (IAAP) susmatzeko aukera ematen dute. Hala ere, gune horrek IAAPen ohikoak ez diren zenbait berezitasun ditu (ez dago espezie-espezifikotasunaren ebidentziarik eta herrien barruko banaketa-eredurik).\nGaixotasunaren izaera argitzeko, laginak bidali dira Albaitaritza eta Fitosanitarioen Zaintza Zerbitzu Federaleko erreferentziako zentrora.\nErrusia gripe aviar-eu indonesia-eu


Koronabirusak eragindako antsietatea, geroz eta pisutsuagoa — Gaztezulo\nKoronabirusak eragindako antsietatea, geroz eta pisutsuagoa\nKoronabirusak eragindako antsietatea, geroz eta pisutsuagoa Osasun krisia uste zena baino gehiago luzatu da, eta ondorio psikologikoak nabarmenak izaten ari dira. https://www.gaztezulo.eus/albisteak/koronabirusak-eragindako-antsietatea-geroz-eta-pisutsuagoa https://www.gaztezulo.eus/albisteak/koronabirusak-eragindako-antsietatea-geroz-eta-pisutsuagoa/@@download/image/6SYQEYHP2JFX5H3BTZTREQIIMU.jpg\nOsasun krisia uste zena baino gehiago luzatu da, eta ondorio psikologikoak nabarmenak izaten ari dira.\nDagoeneko atzean gelditu da martxoan bizi izan genuen egoera surrealista; egun batetik bestera denok etxean sartu behar izan genuen, mundua osorik irentsitako pandemiari aurre egiteko. Lehenik aste batzuetako kontua izango zela uste genuen, ondoren hilabetetan luzatu zen, eta azkenik kalera irteteko askatasuna berreskuratu genuenerako, "normaltasun berriarekin" egin genuen topo.\nHorrekin nahikoa ez, eta badirudi udazkenarekin batera martxoko egoerara eraman gaitzakeen bigarren olatuaren mehatxua geroz eta indartsuago datorrela; eta noski, beldur eta alarma egoeran bizitzeak antsietate mailak ikaragarri igo ditu gizartean. Hain zuzen, Nazio Batuen Erakundeak argitaratutako ikerketa baten arabera, koronabirusa jasan duten gaixoen artean depresioa eta antsietatea albo-ondorio nagusietakoa izaten ari da. Gaixoekin batera, osasun langileek bereziki jasan dute antsietatea, eta batzuek trauma ondorengo estresa jasan dute.\nNormaltasun berria egoera normala dela pentsatzeak ere ez du gehiegi laguntzen, errealitatea ukatzea delako, eta horrek ere ondorio negatiboak eragiten dituelako osasun mentalean. Baina, zer egin dezakegu depresio eta antsietatetik aldentzeko? Lehenik eta behin, errealitatea onartu, ez beldurrez, arduraz baizik. Pandemiaren aurretik ere ez genekien zer gertatuko zen etorkizunean, baina aurrera egiten genuen berdin. Horrekin batera, garrantzitsua da doomscrolling (etengabe albiste negatiboak bilatzen egotea) egiteari uztea; informaturik egotea beharrezkoa da, baina kontuz gehiegizko informazioarekin edo informazio faltsuekin.\nBestalde, adi ingurukoen umorearekin; emozioak kutsatu egiten dira. Emozio negatibo gehiegirekin topatu bazara, saiatu zure animoak altxatuko dituen ekintzaren bat egiten. Azkenik, gogoratzen itxialdian zenbat botatzen zenuen faltan kirola egiteko aukera? Ziur asmo on guztiak atzean utzi dituzula. Bada kalean kirola egiteak on handia egingo dio zure osasun mentalari, beraz, altxa sofatik!


Gobernu Taldeak bertan behera utzi du Lekanazpi elkartearekin zuen bilera\nJoan den maiatzaren 28an Lekanazpi elkarteak baimena eskatu zuen uztailaren 14an plazan kontzertu bat egiteko.\nJasotako eskaera guztiekin egiten den bezala, eskaera aztertu zen eta bide publikoak eta horien espazioak Udalak antolatutako ekitaldietarako gordetzen direla erantzun zen. Hala ere, Udalak Azokan antolatzeko aukera eskaini zien, inolako arazorik gabe.\nElkarte horrek, kontzertua antolatzeko espazio publiko bat erabiltzeko eskatzeaz gain, honakoak eskatu zizkion Udalari: oholtza jartzea, 32 anperioko potentzia elektrikoa, 10 hesi, 2 mahai, karpa 1, 4 erratz eta 4 pala.\nEskaera hori telematikoki erregistratu zen, eta antolatzaileak ez dira inoiz Gobernu Taldera hurbildu. Prentsara albiste bat bidali zuten, alkatearekin bilera bat eskatu zutela esanez, bilera hori oraindik eskatu ez zutenean. Hala ere, Gobernu Taldeak bilera hori egiteko prest agertu zen eta ostegun honetarako jarri zen hitzordua.\nHarrituta ikusi dugu bilera horren bezperan sorna handiko bideo bat argitaratu dutela, argi eta garbi presio politikoa egiteko asmoarekin. Honaino iritsi gara!\nLekanazpi elkartearen jarduera honek asmo politiko nabarmena du eta alkatearen desgaste politiko eta pertsonala besterik ez du bilatzen. Horren aurrean, Gobernu Taldeak Legazpiko herritarrei jakinarazi die ez duela horrelako presio politikorik onartuko, eta, ondorioz, bertan behera utzi du Lekanazpirekin egiteko zen bilera.\nGobernu Taldearen ustez, Lekanazpiren jarrera hori elkarteak berak bere estatutuetan jasotzen duenaren aurka doa: "Erabat debekatuta geratzen da moral osasuntsu batekin harmonian ez dagoen eta gizalegearen, begirunearen eta ohitura onen arauen aurka doan guztia".\nLekanazpiri esan nahi diogu hori ez dela bidea. Gobernu Taldeak elkarlanerako jarrera erakutsi du beti herriko erakundeekin, eta berdin jarraituko dugu. Baina horrela ez!


Athletic – Alaves, apirilaren 27an | EHK\nAthletic – Alaves partida izango dugu III. Euskal Herria Txapelaren 2018/19 edizioaren 11. jardunaldian. Apirilaren 27an jokatuko da, larunbatarekin, San Mamesen, eguerdiko 13:00etan.\nTalde bien arteko lehengo bueltako partida abenduaren 22an jokatu zuten Mendizorrotzan, eta orduko hartan 0-0 berdinketa agertu zuen markagailuak amaieran.\nBigarren bueltan gaude dagoeneko eta III. Euskal Herria Txapelaren azken aurreko partida izango dugu larunbatekoa. Sailkapenari begiratuta, atzeko bi postuetan dauzkagu Alaves eta Athletic. Dagoeneko badugu finalista bat: Eibar. Bigarren finalistaren lekua zabalik dago baina, eta Alavesek zein Athleticek, biek ala biek badute sailkatzeko aukera, Realak ere daukan bezala, horretarako aldeko emaitzak lortzen badituzte, jakina: Atheticek irabazita sailkatzea dauka azken partidan Realak irabazten ez badu. Alavesek, bere aldetik, lau puntu behar ditu eta Athleticen aurka puntu bat lortuta nahikoa izan dezake, gero azken partidan Realari irabazten badio; edo Athletici irabazi eta gero Realaren kontra berdindu. Ezin ezer aurreratu beraz, azken partida jokatu arte.


Elkarrizketa egin zidaten Onda Vascan azaroaren...\nGaur 15etatik aurrera ETB1ko “arrtsaldero” saion erreportajea GIZON...\nBihar 13’30etan eta 20’20an ETB2ko Euskadi Directo saioan GIZON...\nGaur 7’30etan-edo elkarrizketa egingo didate Onda Vascan.\nHoy, sobre las...\nhau ez da ilegala espainian; hau lotsagarria da!! →\nFranco faxista, hiltzaile, torturatzaile eta genozida goraipatzea ez da ilegala Espainia “zuzenbide estatuan”. Espainiako erregimen “demokratikoa” ederto islatzen du honek. Nov 20th\nGizonen gaineko topikoak berriro ere Gaur BERRIAn, ”Zigor bikoitza” erreportajearen (20-21 or.) sarreran irakurri dut: ”Espetxeak ez dira toki etseginak eta egokiak inorentzat, baina emakumeentzat are okerragoak dira. Gizonen neurrira egindako hormatzar horietan iraun behar dute”. Hormatzar horiek bezain handiosoa topikotzarra ”gizonen neurrira”. Zein neurritara baina? gizonen eta emakumeen ”neurria” ez da-eta ezberdina, biak ala...\nPreso politiko batek bere amari, ama guztiei Herrikolore aldizkari digitaletik hartu dut bihotza hunkitua didan honako idazkitxo hau.\nKOLABORAZIOA Nahaia Aguado Marín - Presa política vasca de Sestao Siento por un momento que la sangre corre por mis pies, paralizando mi cuerpo. Que mi corazón galopa como si quiesiera salir y no acompañarme en este viaje en el que mis piernas flaqueen. Es el miedo, ante lo que está por venir… Esos...\nGoizeko ordu txikietan jeiki beharra tamalgarria da, baina gaurkoa bezalako...\nEta buelta Santurtzira !\nKriston txaparrada donostira bidean. Eta zein gustura busean!\nFalange Españolak sorturiko EL Correo Español... →\nEgigureni entzutean, pertsona bat entzun dut, eta hainbat eta hainbat gauzetan bat ez banator ere berekin, zintzotasuna aitortzen diot. Hainbat unetan ere hunkitu egin naiz. Bai, badago itxaropena. Nov 8th\nSakonetakoaz Zumaiako Natur Taldearen oharra →\nSakonetako txapuza →\nSanti Yanizen blogera iritsi naiz, Sustatun Sakonetakoa dela eta Gari Araolazak idatzitako sarreratik. Ez diot sakon jarraitu Sakonetako istripuari prentsatik, baina Santiren post irakurri eta auzo-lotsa eta amorru bizia piztu zaizkit berriro, zein bere aldetik. Politikeroen lotsagaberiak sutan jartzen nau.\nBaina, bidenabar, kazetariez hasten naiz pentsatzen.Zer demontre egiten duten kazetariek... Nov 7th\nhator euskaldunontzako sare sozial berrira! →\nBERRIAren ekimenez , euskarazko informazio eta berrien sare sozial berria sortu berri da, BERRIKETAN. Aupa!! Nov 5th\nnik ere euskaraz!!! →\nnik ere euskaraz!!!!! →\n'The Idiot Cycle': Gaixotzen zaituenak sendatuko... →


Udalak ospitaleari buruz informazioa jendaurrean eman dezatela eskatu duen egunean, Irungo kolektiboek ‘Osasun Bidasoa’ plataforma eratu dute : Antxetamedia\nUdalak ospitaleari buruz informazioa jendaurrean eman dezatela eskatu duen egunean, Irungo kolektiboek ‘Osasun Bidasoa’ plataforma eratu dute (2021-11-23 15:12:03)\nJokin Melida, EH Bilduko bozeramailea\nUdalak ospitaleari buruz informazioa jendaurrean eman dezatela eskatu duen egunean, Irungo kolektiboek ‘Osasun Bidasoa’ plataforma eratu dute\nBidasoa Ospitaleko bloke kirurgikoa berritzeari buruzko adierazpen instituzionala plazaratu du gaur Irungo Udalak. Atzo Bozeramaileen Batzordean ahobatez adostutako testu horretan, «ospitaleko bloke kirurgikoa handitzeko eta modernizatzeko proiektuari buruzko albisteen aurrean», eta herritar eta langileen artean eragindako ezinegonaren ikusita kezka adierazten du Irungo Udalak. Ospitaleko instalazioetan inbertitu eta bloke kirurgikoa modernizatu beharrarekin bat dator, baina informazio eskaxa dagoela diote. Halere, galderak eta zalantzak sortu badira, «Eusko Jaurlaritzako Osasun Saileko arduradun nagusiek bakarrik eman ditzakete erantzun horiek». Horregatik, informazioa jendaurrean eman dezatela eskatu du Irungo Udalak.\nJose Antonio Santano alkateak (PSE) sare sozialetan udal taldeei berak proposatuta adostutako testua dela nabarmendu du. Elgarrekin Podemos-Ezker Anitzako gobernukideek, aldiz, adierazpen instituzional hau eurek «egindako presioaren emaitza» dela jakinarazi du prentsa-ohar baten bidez. «Duela aste batzuk Irungo Udalean erregistratutako mozioari esker» mugitzen hasi zirelako tokiko erakundearen jarrera argitzea.\nHalere, «alderdikerietan erori gabe eraman beharreko gaia» dela adierazi du Jokin Melida EH Bilduko bozeramaileak. «Ospitaleak 18 hilabetez galdu ditzakeen oinarrizko zerbitzuak bidasotar oro hunkitzen ditu, eta joko politikotik kanpo behar du» ohartarazi du. Zentzu honetan, gizarte eragileek sortu berri duten ospitalearen erabiltzaileen defentsarako plataforma eratu izana «zerbait larriaren aurrean gaudelaren seinale» dela dio. Baina mezu garbia bidaltzen ari direlakoan dago, «alderdi politikoak bigarren plano batean geldi gaitezen eskatzen dute, baina lagundu dezagun». Zentzu horretan, Hondarribian EH Bildu Abotsanitzek aurkeztutako mozioaren aurrean abstenitu bazen ere, Bidasoko EH Bildutik Eusko Legebiltzarrean ospitalearen berritze lanen proiektua zertan den galdetzea lortu dute. «Tamalez, egia da informazio gardentasunik ez dagoela, eta hori da Eusko Jaurlaritzari Irungo Udaletik eskatzen dioguna», dio Melidak. Azken batean, eskualdeko osasun zerbitzuen beharrak eta aldaketak aurreikuspenez aztertu eta jakinarazi beharko luketeelako.\nHaatik, eskualdeak dituen osasun zerbitzuen beharrei begira, Irungo Udaleko talde politikoek adostutako adierazpenean oroitarazi dute, Oinaurren Irungo hirugarren anbulategiaren proiektua mahai gainean dagoela aspaldi. 1.000 metro koadroko lur eremu bat gorde dute horretarako. Baina Udalak dio denbora luzea daramatela Eusko Jaurlaritzak anbulategi hori noiz egingo duen zain, eta ezin dela gehiago atzeratu. Dauden anbulategiak zaharrak daudelako, eta populazioa emendatzeaz gain, herritarren beharrak handitzen ari direlako, hala nola osasun mentalean edota arreta pediatrikoan ere. «EH Bildutik San Migel auzoan proposatu genuen hirugarren anbulategia egitea aspaldi, eta Udal Gobernuak Oinaurren aurreikusten du, baina garrantzitsuena da beharrak lehenbailehen estaltzea», argitu du EH Bilduko zinegotziak.\nOsasun Bidasoa plataformaren eratzea\nAnartean, gizarte eragileek ospitaleko berritze lanen ondorioz 18 hilabetez Onkologikora desbideratuko dituzten (traumatologia, oftalmologia, ginekologia, kirurgia orokorra, anestesia, larrialdiak eta kirofano erizaintza) zerbitzuak bertan mantentzeko borrokan jarraituko dute. Joan den ostiralean hainbat udal ordezkarirekin Palmera Montero gunean egindako batzar irekiaren bildu ondotik, astelehen honetan Luis Marianoko gizarte zentroan bildu ziren, eta Bidasoko Ospitaleko erabiltzaileen defentsarako plataforma herritarra eratzea erabaki dute. ‘Plataforma Osasun Bidasoa’ du izena, eta datozen egunetan aurkeztuko dute. Antxeta Irratiak jakin izan duenez, plataforma kolore anitza da, eta zuzendaritzarekin ados ez diren Bidasoko Ospitaleko langileez gain, Txingudiko Pentsiodunen Mugimendua, Irungo Oiasso 2000 auzo elkarteen federazioa, Bortzirietako herrien ordezkaritza bat, Nagusilan adinekoen elkartea eta Bidasoko Karta Sozialeko zenbait eragilek ere osatzen dute.


Amorebieta IV pilotalekua izango da Plazandreak txapelketako finalen eszenatokia — Amorebieta-Etxanoko Udala\nAmorebieta IV pilotalekua izango da Plazandreak txapelketako finalen eszenatokia\n•\tUdalak emakumeen ahalduntzearekin duen konpromisoa berretsi du gaurko aurkezpenean, bereziki emakumeak kirolean duen eginkizuna ikusaraziz. •\tFinalak abuztuaren 2an jokatuko dira, arratsaldeko 19:30etan hasita.\nPlazandreak txapelketaren egun handia aurkeztu da gaur Amorebieta IV pilotalekuan, eta bertan izan dira finaleko protagonistak eta Ainhoa Salterain Gandarias Berdintasun zinegotzia. Igandean jokatuko diren finalen inguruko pista handirik eman nahi izan ez duten arren, Reyes Azkoitia eta Erlantz Garcia entrenatzaileek garbi dute partiduak orekatuak eta ikusgarriak izango direla.\nAmorebieta IV pilotaleku eraberritua izango da finalen eszenatoki, arratsaldeko 19:30etan hasita. Gainera, txapelketako partidu guztiak ateak itxita jokatu badira ere, final handia zuzenean ikusteko aukera izango dute zornotzarrek. Legeak baimentzen duen moduan, harmailetako aforoa %35ekoa izango da; sarrerak debalde eskuratu ahal izango dira.\nEmakumezkoen kirola, Udalaren konpromisoa\nGaurko aurkezpenean, Udalaren ordezkari gisa, Berdintasun zinegotzia den Ainhoa Salterain Gandariasek azpimarratu du Udala etengabe ari dela lanean bizitzako esparru guztietan, emakumea ahalduntzeko; eta kasu honetan, gogoratu du kirol-arloan emakume eta gizonen arteko ezberdintasun hori oraindik nabarmena dela: “emakumeen eta gizonen arteko Berdintasunerako III Planaren baitan, Udala aktiboki ari da lanean emakumeek gizartean eta kirolean duten eginkizuna sustatzeko eta ikusarazteko. Gizarteak ez du emakumezko erreferenterik kirolari dagokionez, eta azken asteetan, Amorebieta IV udal pilotalekua adibide garbia izaten ari da emakume pilotarien profesionaltasunari, ahaleginari eta dedikazioari dagokionean. Orain lau urte, 2017an, Amorebieta-Etxano aitzindari izan zen, bertan jokatu baitzen baita ere Eskuz Binakako emakume txapelketako aurreneko finala”. Era berean, Udalak eskerrak eman nahi dizkio EITBri emakumeen pilota prime time-era eramateagatik, eta zorterik onena opa die txapelketako finalistei.


Xabier Lizardi: Ezkondu ezin ziteken mutila\nARANTXA: Ertz hau bukatu artean ez behintzat... Hauxe biharko ez uztea ipini zait hemen. (Behatza bekokian jarririk).\nMIREN: (Barrez eta alaba maitero laztanduz). Ai nolako etxekoandre egokia daukadan nik etxean!...\nARANTXA: (Urduri). Amatxo... negar? (Mirenek laisterka malko bi lehortuta, josten darrai, ez erantzuteko tankeraz. Arantxa jeiki, eta besoak amari lepoan ezarriaz). Zer duzu, ama? Niri esango ez?...\nMIREN: (Isilunea; gero bere arterako bezela). Nire haur guziek hik bezala laztanduko banindiketenan!... Hiri beste axola balitzaizkie nire malkoak!... (Berriro negarra lehortuz).\nMIREN: Nork... nork! (Pixka batean isilik egonda). Yonek, maite!\nMIREN: (Garratz xamar). Bai. Norbait laztantzen din, noski ... !\nARANTXA: Ez, ez, ez! Zergatik esan duzu: « Bai, amona ikustetik» haserre bezala?... (Mirenek ez dio erantzuten) Eee?... Esan nahi ez niri?... Nik ere ez ba zuri, horratx! (Aulkia aldenduz).\nLehengoak, MARTIÑE eta ANDRE XERAPI.\nMARTIÑE eta XERAPI: Arratsalde on Jainkoak dizuela...\nMIREN: Bai zuei ere.\nMARTIÑE: Zer da etxe honetan? Biok negarrez?\nMIREN: Txantxetan ari gintunan.\nARANTXA: Ni txantxetan; ama, benetan...\nMARTIÑE: (Mireni) Zer dun? Betikoa?...\nARANTXA: Yonek maite ez duela dio!...Zer deritzozu, izeba?... Laztantzen ez duelako! Ja, aja, aja... Gainera, amona ikustera joaten delako haserretu egin da...\nMARTIÑE: Amona ikustera! Ez din azal-gaizto horrek amona txarra!\nANDRE XERAPI: Hori esan, hori! Je, je... Herri osoak badaki Yonen amona-ikusteak zer diren!...\nARANTXA: (Oso ilundurik) Zer? Zuek ere bai?...\nMIREN: Tira, maite; nexka txikiak andreen aurrean isildu egiten ditun. Baratzara joango bahintz\nARANTXA: (Haserre samar) Ez dut txintik aterako; baina ertz hauxe bukatu behar dut. (Bere aulki txikia hartu, eta bekoki ilunez gelako txoko batean esertzen da).\nMIREN: Eser zaitezte, eseri. (Esertzen dira).\nANDRE XERAPI: Bai, enetxoa, bai... Haurrak hazi itzazu horretarako.\nMARTIÑE: Egia! Beren beharrik haundiena denean, neska motz baten atzetik txoro-txoro has daitezen!...\nANDRE XERAPI: Etxekoez ahaztuta!...\nMARTIÑE: Beren beharkunari astun iritzita! Ero, bihozgabe alaenak!\nMIREN: Arren, hago isilik... Nire semeaz horrela jarduten entzuteak min egiten zidan... ama bainaun.Gainera... orain arte ez dun gaiztoa izan.\nMARTIÑE: Bai, atera hadi beti bezala bere alde.\nANDRE XERAPI: Ez, hire ahizpa hizpidean zegon. Yon seme on bat izan dun beti. Langilea, zuzena, txintxoa, neskatxik onenaren gai. (Mirenengana bihurtuz) Baina horrexegatik da negargarria, inoren baimenik gabe, etxekoen iritzia eskatzeke, nolanahiko neska andregaitzat hartzea... Ez zenioke utzi behar..\nMIREN: Hogeita bost urte ditu: ez natzaio ni aurrean jarriko. Gainera, neskatxa ona dela entzun izan dut ... Hori bai; arditik ez duela...\nANDRE XERAPI: Ona... ona... Oso buru-arina... Jai eta mutil-zale porrokatua, eta... Tira; inortzat gaizki jardutea ez dago ondo eta isildu egingo naiz; baina... ez dira oso politak nik entzun ditudan gauzak... Nire alaba batez horrelakoak esango balira, kalera irteten ere lots nintzateke. Bai; ez du horrelako akatsik nire Garbiñek, eta diruz ere eman geniezaioke zerbait. Baina, halaz ere, bestelako horiek maitagarriagoak beti. Bai! Mutil itsuak!...\nMIREN: Ezin daitezke sinistu jendearen esan guziak\nMARTIÑE: E? Andregaiaren alde ere bai?\nMIREN: Inoiz nire erraina izan daiteken, eta ez dinat bere izena beztutzen inoren lagun izan nahi Gainera, ondo dakin erorrek nondik ikasi izan dudan nik neskatxa horren berri.\nMARTIÑE: Bai, egia dun; nik ere ez dinat inoiz horren kaltezko esanik entzun; baina Xerapik dioena ere aintzakotzat hartu behar dinagu.\nMIREN: Ona sinistu nahiago dinat, txarra baino.\nANDRE XERAPI: Damutu liezaizuke...\nMIREN: Ez dakit. Baina ni atsekabetzen nauena ez da mutilak nire iritziaren gibel andregaia hartzea. Oso polita da etxeko guztien atseginez norbere haurren ezkontzak egitea. Baina, askotan, horrelako uztarria ez da uztartuen atseginekoa izaten. Bihotza zer den badakit; nik ere maite izan baitut. (Ahizpari) Hik ez dun maite izan eta gauza hauek ezin uler ditzazkeen ondo\nANDRE XERAPI: Zer zaizu ba samin?...\nMIREN: Hara: etxeari Yonek eusten dio. Badakizu, Yonen lanetik jan beharrean gara ni eta bere arrebatxoak. Beraz, Yoni, eskuak hutsik dakartzan neskatxa batekin ezkontzeko, gu gatzaizkio galerazpenik haundiena; bakarrik izanez gero, noiz-nahi ezkontzen ahal bailitzateke. Noski, guri jaten eman beharrari astun iritzita da... Beti isil, beti itzal, bere kezkak amari aitortu nahi ez dizkiola... Hori zait samin: ama bat gehiagotzat ezin hartua. Andregairik duenik ere ez dit esan. Larunbata etorri, eta amona ikustea ala beste edozein maratila dela, alde egin. Gero, etortzen denean, nire ihesi dabil, andregaia nahi baino lehenago utzi beharrak niganako haserrea eragingo balio bezala. Gaur, oraindik ez dakit etorria den. Amari agur egiteko ez du ito behar haundirik izango, ez! (Isilunea) Bai; ez du aita bizi... (Isilunea) Niganako maitetasunik eza! Horixe! Besterik ez zait samin.\nMARTIÑE: Ai txoro alaena! Hori guziori guk esan bageninan, aterako hintzen su eta gar semearen alde!...\nMIREN: Utz nazan... (Isilunea; gero, lehenagoko esaldiari jarraituz bezala). Baina... gu galerazpen bagatzaizkio, ez du luzaroko galerazpenik. Eskera irten nahiago, inorganako zor antzean egon baino. Nire zamari astun baderitzo, ez nau bizkarretik bota behar izango: neroni kenduko natzaio gainetik. Aske da. Ezkon bedi nahi badu!\nMARTIÑE: (Andre Xerapiri) Jas! Ikusi al dun horrelako emakumerik? Ez zekinat zer egingo niokeen! (Mireni) Horixe dun ba zorakeriak esateko gogoa! Hemen ez zion nik beti esan izan dinadana baizik: (hurrengo hitzok geldi, sendo eta nagusiro) Yon ezin liteken ezkondu, eta ez dun ezkonduko; alferrik zebilen. Ezkondu baino aurretiagoko eginbeharrik bazeukan. Astia galdu eta neskari galduarazten zion, asmo hori burutan erabili hutsaz!... (Jaikiz) (Xerapiri) Eta goazeman; bederatziurrenerako kanpaia jo zitenan-eta.\nANDRE XERAPI: (Jeikiz) Goazen, bai. Berandu da.\nMARTIÑE: (Mireni) Ez al hator hi?...\nMIREN: Ez, lanez josita nagon-eta; baino ateraino lagunduko dizuet. (Joan).\nARANTXA: (Irteterakoan guziei begi-zeharka begiratuz) Agur, agur... Txoko honetan bi belarri zeudela ahaztu zaie oso.\nARANTXA eta YON\nYON: (Arantxa ikusi gabe) Tira ba... Etxean nauk horratik! (Geldiune laburra) Beldur naiz ama ikusteko... Zer esan behar diot?... —Jas! Gezurretan ibili behar, gezurrari gorroto bizia diodalarik! —Hiru egun hauek non igaro ditudan galdetzen badit? Oraintxe zer asmatu ez dakit... Honela ezin jarrzi genezake, adiskidea... Eta... egia esateko, berriz, ausardiarik ez! Andregaia dudala: horra nire gaiztakeria guzia... Baina hori agertuko banio —nire ama ezagutzen dut—, gutxien gutxienez bera eta bere alabatxoak etxetik bota nahi ditudala uste izango luke, bihar goizerako... nire beharkimaren zama astun hau lepo gainetik kendu nahian nabilela... Jauna, sail honen erabaki-bidea Zugan utzia daukat: zuzen itzazu gauzak onenetik: (Arantxa ikusiaz) Hara! Hor al hintzen hi? ... Ez dun lanerako gogo makala!\nARANTXA: Aurki azkena!\nYON: Hator honantz, hator... Eseri nire aldamenean Arantxa, galdera txiki batzuek egin behar dizkinat; esango al didan egia?\nARANTXA: Bai. Ea...\nYON: Amak esan al du nitaz zerbait egun hauetan?...\nARANTXA: Amak, eta izebak, eta Andre Xerapik ere bai...\nYON: Horrenak ez esan. Amak eta izebak zer esan dute?\nARANTXA: Andregaia duzula eta ezkondu-nahian zabiltzala.\nYON: (Arranoa! Badakite!)\nARANTXA: Zure amona-ikusteak zer diren ondo dakitela...\nYON: (Guzia... —Hobe!)\nARANTXA: Ezin ezkon zintezkeela, eta ez zarela ezkonduko. Eta asmo horretan bazabiltza, astia galdu eta neskatxari galdu arazi egiten diozula.\nYON: (Oso sututa) Nork esan du hori?...\nARANTXA: Izebak. —Eta esan ere egin dut nire artean: —«Horren zaila ote da ezkontzea, Yonek ez ahal izateko? —Zer da ba? Tira: emaztegaiak soineko zuri apain bat behar duela... Horixe... —Baa!...Neronek ere egingo nioke! —Gero, berriz, biok elizara joan, puska batean elkarren ondoan belauniko egon, eta kito... Horrelako gauza zaila al da ba hori, Yon?...\nYON: (Irripar saminez) Batzuetan bai, Arantxa... Eta orain, hoa baratzara; utzi nazan bakarrik.\nARANTXA: Bai, oraintxe nindoan, ertz hau bukatu baitut. Baina (zurikari) lehengoan bezala musu bat emango bazenidake\nYON: (Barrez) Bai, eder hori. Hator... (laztantzen du) Agur, Arantxa.\nARANTXA: Agur. (Atetik, behatza ezpainetan duela) Isilik gero! (Bihoa).\n(Batetik bestera haserre haundiz dabilela) Ezkondu. ezin!... Ezkondu ez!... Astia galdu! Astia galdu arazi!... Hona hemen ezkondu ezin daitekeen mutila! Beste edozer gauzatarako Jaungoikoa bada; ezkontzeko, ez! Esan hakiok amari fraile joan nahi duala; eta amak eta izebak eta herriko atso guztiak esango diate; «Hoa, hoa... Jainkoa goian zagok bai, eta txoriei begiratzen dion Aitak ez ziguk guri bere laguntza ukatuko». Baina... ezkondu? Ez duzula gutxi uste! Ni, nire bihotzak aukeratutako neskatxarekin, ezkondu?... Bai zera! Ez gaur eta ez bihar! Ederki eman ere! Behin ere ez! Aditzen?... Ezin naiteke ezkondu, eta ez naiz ezkonduko!\nYON eta XABIER\nXABIER: Bejondeiala!... Hori duk hitz egitea, mutil! Ni bezala betiko mutil-zahar gelditzeko asmotan beraz? (Yon lotsa-lotsa eginda) —Ta? (Oso irrikari) Etorri al haiz ba? Zer dio «amonak»?\nYON: Ondo... ondo-xamar... hainbestean... Oso zaharra egotea, horixe...\nYON: (Berekiko) Honek ere bazekik zerbait!\nXABIER: Zaharra beraz, e? Je, je, je...\nYON: (Lehor) Jolaserako gogo gutxi dakarkit. Agur.\nXABIER: Tira, tira, ez haserretu! Hator, hator, basatia hi berriz! Orain egun gutxi ezagutu banauk ere, gertatzen zaian guzia esan diezadakek. Zerbait ikasia nauk eta nire laguntzak, behar bada ez likek gaitzik egingo. —Tira, eser gaitezen elkarren ondoan, eta zigarro bana erre dezagun... (eman dio) Ea ba... Hasi hadi hire bihotz bigun hori hustutzen. Nor eta nolakoa duk hire andregai hori; non daukak bera, noiztik; zer asmo dituk, noizko, elkar asko-asko maite al duzue?... eta abar.. eta abar... (Guzia erdibarrez. Isilunea. Yonek osabari beldurti begiratzen dio, haren hitzak benetan hartu behar dituen ez dakiela) Arrano beltza! Mutil maitati hauen gibel-beldurra! Esan-minak irrikitzen hago-eta!... (Beste itxoinaldi labur bat. Gero, jaikitzera bezela eginda) Tira ba; zer egingo zaio!\nYON: (Berriro eser arazten duela) Ez, osaba. Barkatu. Benetan bihotza norbaiti zabaltzeko beharrean nagokizu!...\nXABIER: Hala ere, hala ere!... Hitza bihurtu zaionean!...\nYON: Askotxo galdetu didazu; baina axola ez badizu, lehenbizikotik has gaitezen...\nXABIER: Horrelaxe ohi duk burudunen artean.\nYON: Horra ba... —Orain zazpi urte...\nXABIER: Zakur alaena! Ez duk atzoko gauza!\nYON: Uda Ondaurtzen igarotzen nuen. Nire biziera ederra zen, eguzki-urre eta amets urdinez jantzia...\nXABIER: Hemezortzi urte hituala laburrago esan hezakean; baina tira, ez zagok hain gaizki...\nYON: Orduan eta hantxe ezagutu nuen gaur nire emaztegaia dena. Ni baino urte betez gazteago zen: polit-polita, apala eta burutsua.\nXABIER: (Irrikari, arpegiz ben-ben baino) Hegada biguna!\nYON: Osaba! Hasarretu egingo naiz!\nXABIER: Txist! Maitasunaren hegada biguna igarri ziaten ... eta?...\nYON: Eta... bakarrik uzten gintuzten. Gu ez ginen ezertaz ohartzen. Haur bi ginen, esateko, eta gauza bat bakarrik genekien: elkarrekin egotea oso atsegin zitzaigula...\nXABIER: Elkar maite izatea dik ezbehar horrek izena.\nYON: Elkarri agur egiteko garaia etorri zenean, begi haundi eder haietan bi malko ikusi nituen. Joan zen... Horra guztia: besterik ez zen izan bion artean. Ezkon-agintza zer zen ere ez baigenekien artean, esateko...\nXABIER: (Oraingoan barrerik gabe, eta zotin bat ito ezinik) Ipuin eztia!\nYON: Negu osoan urrezko oroipen hura bihotzean eduki nuen. Etorri zen berriro uda, eta elkar bilatu genuen. Baina nik ez dakit zer gertatu zitzaidan... Lehenbiziko egunetan berarekin ezin hitz egin izan nuen, artean lagunik etorri ez eta etxekoekin ibiltzen baitzen. Eta hitz egin ezinak buruari lan eragin zion. Iruditu zitzaidan ume eder hark ezin igaro izan zuela negu osoa, eri haundi batean, beste norbaiten maite-hitzak entzun gaberik...\nXABIER: Zerk uste eragin zian hori?\nYON: Ezerk ere ez; irudipen gaizto bat besterik ez zen; baina eguna joan eta eguna etorri barrendu zitzaidan oso, eta egitzat jo izan nuen inongo biderik gabe irudimenak emandako uste hura... Gainera, gerokoak, ibilketa haren ondorenak, aurreko urtean gogora etorri ez zitzaizkidanak, beldurtu ninduten... Lainopetik bezala irteten, nire galdera guztien erantzuna bezela, buruak beti hitz bat zerakusdan: ezkondu... Ezkondu, ezkondu! Nire urteei eta nire eduki-ezari begiratuta hitz hori beldurgarria zitzaidan... Zenbat urte behar izango nituen ezkondu ahal izateko ... ? Orduantxe igarri nuen asko maite nuela: utzi-beharra erabaki nuenean: baina horratik ere aztu ahal izango nuela uste izan nuen, bestela... Gau ilun batez Jainkoari otoi hauxe egin nion: maite ez baninduen, itzali zezala oinazerik gabe nire garra; maite baninduen ordea, bere Laguntzaren bide ezkutuen bitartez elkarganatu eta bizibidea eman ziezagula. Harrezkero ez nion gehiago jaramonik egin; inoiz ezagutu ez banu, edo beragandik irain haundi bat hartu izan banu bezala. Aurpegiak ez zuen nire barrena salatzen, noski... baina, a!, nolako garraztasuna bihotzean ... !\nXABIER: Sinisten diat.\nYON: Bost urte igaro ziren. Bitartean nire bihotzak ezin maite izan zuen beste inor, ahaleginak eginda ere... Oraintxe urte bete berriro aurkitu nuen neskatxa hura. Agur egin zidan buruaz eta agurtzeko asmotan gelditu nintzen berarekin, lagunak utzita. Hasi ginen hizketan eta uste gabe antzinako oroipenetara jo genuen. Halako batean berak galdera hau egin zidan: «Eta zure haserre hura, Yon, gogoratzen al zara?» Hitz hauexek ireki zuten gure adiskidetasun berriaren atea... Zaletuta nengoen ni berari hartaz zerbait esateko; baina etsita nengoen ez nuela behinere hartarako garairik izango. Luzaro hitz egin genuen eta orduan igerri nuen zein txoroki eta burugabe utzi izan nuen bost urte lehenago. Maitetasuna ez zen itzali gure bihotzetan, zer egitea zegokidan? Igarri nuen garai hartan bihotza agertzen ez banio, bizi guzian izango zitzaidala damu. Beste aldetik, ukatu egiten bazidan ere, ez al zen hobe zerbait ziur jakin, halako zalantzan jarraitzea baino?\nYON: Nire maitetasuna aitortu eta eskaini nion. Poz-pozik eman zidan baietza. Orduan esan nion; onegia izan zara; eta nire bihotz osoa gutxi duzu eskertzat. Gaztetasunaren erdian bizi nahi ez zuen gizona sendatu duzu; baina zure hitz hori atzeratu dezakezu orain esan behar dizudana entzun ondoren: Ni, ezkondua ez naizelarik, guraso bezala naiz, gurasorde. Nire ama alargunari eta nire arrebatxoari begiratu beharrean nago; gainera ez dut ezer, nire lana besterik; beraz itxoin beharrean gara, Jainkoak nahi izan arte. Irribarre egin zuen, eta gorriturik esan zidan: nik ere eskuak hutsik dakarzkizut. Zure berri badakit, baina itxoiteak ez dit axola. Zuk beti maite izatea, hauxe dut aski.\nXABIER: Neskatxa maitagarria.\nYON: Horra esan jakin zenuena... Baina, zer da hori, osaba? Begiak bustita dituzu...\nXABIER: Je, je... Ez duk ezer.. ez duk ezer... Nik ere nire bihotza izan diat, ba al dakit? Eta bat-batean, samin-eztiak zaizkidan oroipenak astindu dizkidak barrenean... Nik ere badiat nire ipuina... Hirea bezain pozgarria balitz!... (Isilunea. Ilun-ilun, burua makurtuta gelditzen da).\nYON: Esan,osaba... Oso alai eta axolagabetzat zintudan ezagutu zaitudan egun gutxi hauetan...Baina zure bizitzan ere malkoak izan direla igartzen dut orain. Esan: nik ere ikasi nahi dut zure berri.\nXABIER: Esango diat hitz gutxitan. Neskatxa bat maite izan nian nik ere: ona huen baina ez zian dirurik. —Nik ere ez, eta —hauxe aitortu beharrean nauk—. lanerako zaletasun haundirik ere ez.Dena dela, nire gurasoak aurka izan nizkian. Nik ez nian bihotzik izan. Bizitza ilun ikusten nian, eta ez nian hik bezala Jainkoagan ipini nire itxaropena. Gurasoen haserre biziak zapuztuta, urrutira joatea sumatu nian, guzia ahazteko. Ameriketara joan ninduan. Neskatxa ura ezkondu huen nik bera ahaztu baino lehenago. —Eta maitasun ona ukatua izan zitzaidanez gero, maitasun gaiztora jo nian itsu-itsu—. Eta oso galdu ninduan. Bizierarik nahastuena eraman izan diat. Aspertu naizenean, nire bizitza hautsita aurkitu diat betiko. Eta gaur —ai gauzak nola diren!— gaur ezkondu nintekek aberatsa nauk eta; baino biotza lehor diat, eta gainera ez zioat inola emakume on bati, nire ibilketa txarren errurik izan ez duan bati, gizon baten hondakinik eman nahi. Ni ez nauk ezkonduko. Baina nik egin nuena egiteko zorian norbait aurkitzen badiat, eskua luzatuko zioat, eta izango dik nire laguntza. Hik, Yon, hartu nahi baduk oso osoa izango duk; eta zorionekoa izango nauk, nire zoriona hautsita ikusi arren, beste batena zuzendu ahal izan badiat...\nYON: Osaba! Bihotz haundia duzu...\nXABIER: Esandakoa... Garaia deritzenean, nigan lagun on bat arkituko duk...\nYON: Eskerrik asko, osaba...\nXABIER: Baina oroipen negargarriok utz ditzagun. —Ez didak esan andregaia non duan, nondik etorri haizen gaur...\nYON: Loiola ta Azkoiti bitarteko etxe batean. Ur sendagarri batzuek daude han; eta haiek hartzen haren ahaide batzuek. Aurten ezin joan izan da nire amonaren herrira eta gure elkar-ikusteak erraztearren hor gelditu da.\nXABIER: Eta amak ez al dik ezer esan?\nYON: Ez, baina oraintxe gauza batzuk jakin ditut.\nXABIER: Ea nolakoak.\nYON: Izebak esan duenez «ni ezin ninteke ezkondu eta ez naiz ezkonduko».\nXABIER: Ni ere ezin ezkondu ninduan... Hobe bai astakeria hori sinistu ez banian!\nYON: Eta bai al dakizu zer bururatu zaidan? Gaur bertan amari esan behar diot fraile noala...\nYON: Ikusiko dituzu guziak oniritzia ematen... «Zer egingo dugu? Jainkoak ez gaitu goseak hiltzen utziko»... Eta nik esango diet: —Zer? Ezkondu, amari eta etxekoei begiratu beharra dudala-eta, ezin ninteke ezkondu... Ezin ninteke ezkondu ez gaur eta ez bihar... Baina fraile joan? Oraintxe bertan, etxekoak marru gorrian utzita bada ere... Hori bai! Eta ezkontzarako deia ez al da frailetzarako deia bezain entzungarria, hain donea ez bada ere?\nXABIER: Ederki sumatua zegok. Hik egin ezak hori, eta ikusiko diagu zer esaten duten... Gero, utzi iezadak niri gainerantzekoa, hizlari ona nauk-eta... Goxoak ipiniko dizkiat emakume horiek...\nYON: Adi ezazu... Ama datorrela uste det... Utz nazazu bakarrik...\nXABIER: Bai, ama duk... Agur eta ez beldur izan. (Joan)\nYON eta MIREN\nMIREN: Hemen al haiz? Arkitu nahi hinduan. Biziera honexek aspertu eragin zidak, eta hitz egin behar diagu... Bazekiat andregaia duana eta ezkondu nahian habilena.\nMIREN: Bazekiat gainera, hori egiteko ni eta hire arrebak gaituala galerazpen.\nYON: Baina, ama...\nMIREN: Ez, alferrik duk; hire arreba eta hire ama ez dituk gaurtik aurrera galerazpen izango... Erruki-etxera joan nahiago diat horrela bizitzen jarraitu baino\nYON: Ama, ixo!\nMIREN: Ixo, ixo (Negarrari emanda) Gehiegi isildu nauk... Ezkondu egin nahi al duk? Ezkon hadi! Joango nauk ni nire umeekin...\nYON: Erotu egin al zaizu, ama?\nMIREN: Erotu, erotu!... Seme eskergabea!.. Non izan haiz egun hauetan?... Joan den igandean eta aurrekoetan nora joan hintzen? Ezer ez dakidala uste al duk? Ez baina hik esanda, noski! Gauzak ikasi badizkiat atez haranztik irakatsi behar izan zizkidatek... Baina hau bukatu duk, seme; gu gora-behera, aske haiz...\nLehengoak, MARTIÑE ta ANDRE XERAPI\nMARTIÑE: (Begi-zeharka bere ilobari begiratu ondoren) Zer dugu?\nMIREN: Berri handiak (Zotinka) Yon, zerurako dugu!\nMARTIÑE: Zer, zer, zer?\nANDRE XERAPI: Ea, ea, ea?\nMARTIÑE: Fraile doa...\nMIREN: Ezin liteke! Ai hori egia balitz! Ai zer zoriona beretzat eta horrelako semeak izan litzazkeen amarentzat! Yon, egia al da?\nYON: Bai, izeba; Jainkoaren deiari ezin entzungor egin.\nMARTIÑE: Bedeinkatua izan bedi zure izena, Jauna (Zapia begietara).\nMARTIÑE: (Hauxe bai ez nuela nik uste!)\nMARTIÑE: Miren, ez larritu! Etxeko euskarria doakizula! Zer axola zaizu! Goian dago guzion Aita. Berak, orain arte bezala, orain arte baino gehiago lagunduko dizu.\nMIREN: Bai; bazekinat.\nANDRE XERAPI: (Ederrak eman dizkit mutilak!) Baina... horrelako bat-batean, Yon!\nMARTIÑE: Utzi! Jainkoak usterik gutxienean jotzen du bihotzeko atea. Askotan, munduko ametsetan eta bekatu-biderik larrienetan sartuenak gaudenean\nYON: Halaxe da!\nMARTIÑE: Orain egin behar duzuna bihar bertan Loiolara joan gogo-jardunak egitera... Gogoa oroipen eta amets txarrez garbitu eta zure deia sendotu.\nYON: Arranoa! (Oso pozik) Hauxe ez nuen uste! Zortzi eguneko oporra!)...\nMIREN: Bai, Loiolara hoa... Zer duk? Pozik al hago?\nMARTIÑE: Egon ez?\nYON: Bai, etxeko laztan hoiek. Pozak zoratzen nago! (Andregaiarekin gogo-jardunak egitera! A zer nolako egun ederrak bota behar ditudan!)\nLehengoak, XABIER ta ARANTXA\nXABIER: Arratsalde on guzioi! Hemen nator, Arantxarekin nahikoa jolas egin ondoren...\nMARTIÑE: Zatoz, ea, zatoz, ea, Xabier! Ez dakik Yon! Poztu hadi!\nXABIER: Zer? Ezkondu egiten dela?\nMARTIÑE: Ixo! Zer ezkondu eta zer ...\nXABIER: Ezkondu ezin dailekeela ... eta ezkonduko ez dela...\nMARTIÑE: Fraile doala...\nMARTIÑE: Bihar bertan doa Loiolara, zortzi eguneko gogojardunak egitera.\nXABIER: Ee? Loiolara?... (Ai! ez hago hi azal txarra!)\nMIREN: Zer dun, Arantxa? (Lasterka Arantxa Yonengana doa; honek esku batez burua hartzen dio).\nARANTXA: Ez dudala nahi Yon fraile joatea... Ez fraile joan, Yon. Nik ez dut nahi, Yon. Ezkon zaitez!\nXABIER: Besoak gurutzaturik eta barrez. (Berekiko) Hori duk mutilaren alderdia! Andregaiarekin gogo-jardunak egitera!


Maximiliano I.a Mexikokoa - Wikipedia, entziklopedia askea.\nFernando Maximiliano José María Habsburgo-Lorenakoa, ezagunagoa Maximiliano I.a Mexikokoa gisa (Viena, Austriar Inperioa, 1832ko uztailaren 6a - Queretaro, Mexiko, 1867ko ekainaren 19a), Austriako artxidukea eta Mexikoko enperadorea izan zen.\n1861eko apirilaren 18a - 1864ko apirilaren 9a\nSchönbrunn jauregia, 1832ko uztailaren 6a\nChapultepec Castle (en)\nSantiago de Querétaro, 1867ko ekainaren 19a (34 urte)\nKarlota Belgikakoa (1857ko uztailaren 27a - ezezaguna)\nAgustín de Iturbide y Green (en)\nAgustín de Iturbide y Green (en) (adopted son (en) )\nSalvador de Iturbide y Marzán (en) (adopted son (en) )\nFrantzisko Karlos artxidukearen eta Bavariako Sofiaren semea, eta Frantzisko Josef I.aren anaia zen.\n1857an, Belgikako Leopoldo I.aren alaba Karlotarekin ezkondu zen. Lonbardia-Benetoko errege izan zen 1857tik 1859ra. Napoleon III.aren armadak Mexikon sartu zirenean (1864), hango nobleziako elkarte batek Mexiko inperio bihurtzea eta Maximiliano, gaztelaniaz zekienez, enperadore egitea erabaki zuen.\nFrantziaren mende zegoen Mexikoko lurraldean bakarrik izan zen enperadore, Benito Juárez errepublikanoen buruak ez baitzion gehiagotarako aukerarik eman.\n1868an, Frantziako gudarosteek laguntza ukatu egin zioten eta ezin izan zien eutsi errepublikanoei. Queretaron bi hilabetean inguratuta egon ondoren, garaitu egin zuten haiek, preso hartu, eta gerra-kontseilu batean hiltzera kondenatu zuten. Tomas Mejía eta Miguel Miramón jeneralekin batera hil zuten.\nWikimedia Commonsen badira fitxategi gehiago, gai hau dutenak: Maximiliano I.a Mexikokoa\nAzken aldaketa 30 martxoa 2021(e)an, 20:10(e)tan\nOrriaren azken aldaketa: 30 martxoa 2021, 20:10.


BEHERA Airbus A380-800 VC Air France FSX & P3D - Rikoooo\nTamaina 44.7 MB\nDownloads 256 363\nSortua 29 08--2012 05: 08: 33\nAldatuta 19 04--2017 21: 17: 19\nEgilea: Project Airbus, repack eta 2D Panel Rikoooo arabera, VC zuzenketa inspiratutako Facked arabera http://www.pafs.wf\nFixes VC bugs eta Rikoooo sortutako 05D panel bat gehituz: 05 / 2013 / 2 eguneratua.\nAirbus A380 Air France koloreak, pack osoa da! cockpit birtuala oinarritutako A380 eta pertsonalizatua benetako soinuak batean sartzen dira, pack honek beira opakua (haizetako) eta irrati Akats edo konpontzen. Lehen klaseko kabina (bigarren solairuan), halaber, moldatu. Oharra haizetako beira erabiltzen opakoa bihurtu daiteke Oraindik euria (bakarrik FSX SP2 eta P3D) ere bada. 2012 In Air France jabetu 538 eserleku bakoitzeko motorren hornituta zortzi plano esaterako, "Aliantza GP 7200."\nAirbus A380 The hegazkin oso zibil Widebody ibilbide luzeko lau motorra bikoitza DECKER bat Airbus, EADS filiala bat ekoiztu da. Bere elementu batez ere eraiki dira Frantzia, Alemania, Espainia eta Erresuma Batuan, azken muntaia Tolosa, Frantzia egiten da.\nThe A380 programa, guztira garapen 12 milioi euro inbertituta, erdialdean 1990 abian jarri zen Airbus A3XX gisa. lehen hegaldia egin zen 27 apirilaren 2005 on Tolosa aireportua eta lehen merkataritza zerbitzua ospatu zen urriaren 25, 2007 Singapore Airlines-ek Singapurren eta Sydney artean.\nA380 da, 2012 ere, bidaiarientzako zerbitzu hegazkin zibilen handiena, eta abiazio historian hirugarren hegazkin handiena, Hughes H-4 Hercules eta Antonov An-225 ondoren. A380 The bizkarreko goiko fuselage osoan zehar zabaltzen da, kabina area% 50 gehiago emanez bere lehiakide zuzena, Boeing 747-400 baino. (Wikipedia)\n2D New Rikoooo + sortutako panel zuzendu eta VC egokitu FSX eta Prepar3D for\nHUD VC eta 2D Panel, gaueko testurak, panel ikonoak eta ohiturak kalibreak batzuk sartzen ...\n2D panel aurrez instalatutako eta pack honetan sartzen da. Hala ere, bereizita deskargatu ahal izango duzu: Jaitsi 2D Panel (zuzendu VC) - 8MB pa_a380_2dpanel_rik_fsx.zip\nAirbus A380-800 VC Air France FSX & P3D Deskargatu\nDownloads: 48 634\nDownloads: 18 009\nDownloads: 27 892\nDownloads: 42 638\nDownloads: 71 573\nDownloads: 56 688


Edo! | Plazaberri\nZer da liburu bat? Uste baino nekezagoa da hain arrunta den hitz baten definizioa ematea, edozein gauza definitzeak mugak ezartzea dakarrelako eta mugak lausoak direlako askotan. Eskuz idatzia izan daiteke? Argitaletxearen zigilua behar du? Hitzik gabea izan daiteke? Orrialde kopuru jakin bat izan behar du?\nGehienok partekatzen dugun liburuaren ideia antzekoa da baina gaur egun gero eta lan gehiagok jartzen dituzte zalantzan garai batean ezarritako arau ikustezinak. Genero nahasketak, diziplinarteko lanak, hitza bigarren mailak jarri dutenak...\nAzken urteotako liburu asko ez dira gure eskemetan hain erraz sartzen eta literatura (liburu?) industrian ere ez. Baina eskuragarri ditugu, besteak beste, 2012an sortu zen edo! argitaletxeari esker. Berau zer den azaltzeko bere azalpen argia onena:\n- edo! aukera berri bat da, argitaletxe berri eta desberdin bat sortzeko martxan den proiektua.\n- edo! diru irabazi (eta galera) asmorik gabeko egitasmo autofinantziatua da.\n- edo! borondatezko lanean oinarrituko da.\n- edo! euskal elebakarra da, bakanetako bat.\n- edo!-rentzat liburuak ez dira merkantzia hutsa.\n- edo! kultur eragile soilik ez, gizarte eragile ere izango da.\n- edo!-k pentsamendu kritikoa maite du, eta elkarrizketaren zale da.\n- edo! independentea da alderdi eta erakundeetatik.\n- edo!-k diru laguntzak onartuko ditu, bere printzipioak baldintzatzen ez dituen neurrian.\n- edo!-k egiazko edizio lana egingo du, eta publikazio berme guztiak emango dizkio egileari.\n- edo! -ren ikurra adostasuna denez, batzarren bidez gobernatuko da.\n- edo!-k ez du abiadura handiko lanik nahi. Prozesuek eskatzen duten erritmoa zainduko du.\nPrintzioak argi, paperean argitaratu dituen lanen nondik norakoak azpimarratuko nituzke, liburu formatuan ikusi ohi ez ditugun lanei beste euskarri eta zabaltzeko bide bat eskaini dielako. Batetik, Begikoak izenekoan album ilustratu, argazkia eta artea argitaratu ditu; bestetik, Xortak bilduman askotan eskuragaitz diren tetsuak ditugu: hitzaldiak, saiakera laburrak edo iritzi artikulu luzeak. Hirugarren bilduma bat ere badute Literola izenekoa eta hor artikuluak nahiz nobelak ere badituzte.\nBegikoak sailekoen artean daude, Gari garialderen Zu ikusteko bidean, dispertsioari buruzko (argazki) liburua edo Maite Gurrutxagaren Alderik alde (marrazki) liburua. Era berean, erakusketatik liburura salto egin duen Falta (ez) diren gauzak eta beste.\nXorta bilduman, hitzari lotuak baina generoen eskeman sartzen ez zaizkigun testu biziak. Gomendagarria oso Harkaitz Canok bere ironia finez osatu duen Txalorik ez, arren!\nGehiago jakin nahi baduzu, sartu argitalexearen webgunean eta kuxkuxeatu. Hor ikusiko dituzu beraien liburuak edo!\nGenero nahasketak, diziplinarteko lanak, hitza bigarren mailak jarri dutenak...\nAzken urteotako liburu asko ez dira gure eskemetan hain erraz sartzen eta literatura (liburu?) industrian ere ez.